c: text/html

text:
Immuna a naaramid ti parada a nagpartisiparan dagiti Team Officials ken Players ti tunggal barangay ken Marching Band ti Cabugao South Central School ken Cabugao Institute. Kalpasan ti parada, nagtuloy dagiti umaayam iti uneg ti Sports Complex ket na-briefingda ken nagkumitda a tungpalenda dagiti naibasa nga annuroten ti panagay-ayamda.
Nangted ti mensahe ni Mayor Edgardo “Ediboy” S. Cobangbang, Jr. kadagiti naitallaong iti complex. Kimmablaaw ken binigbigna ti tunos dagiti agtutubo iti panangipatungpalda ti responsibilidadda a mangaramid kadaytoy a salip ti ay-ayam. Dagiti ar-aramidenda ita dagiti agtutubo ket mainayon a pakamulianda ken puonan ti napintas a masakbayan ti ili a Cabugao . Innayon ti Alkalde a no mataginayon ti kastoy a bilang dagiti nagpartisipar ket addanto maited kadakuada a sorpresa inton malpas ti liga.
Impalagip pay ni Mayor Ediboy kadagiti agsasalip/agbuybuya a bisitaenda ti Municipal Website babaen ti www.cabugao.gov.ph para iti detalye ken resulta ti inaldaw nga ay-ayam.
Immuna a nagsalisal a Team ket dagiti umaayam nga agtutubo ti Barangay Lipit ken Barangay Salapasap. Inannong ni Mayor Ediboy ti ceremonial toss iti panangrugi ti ay-ayam.
Bimmayabayda ken ni Mayor Ediboy da ABC President, Rizal Brgy. Captain Teddy U. Soller, SK Federated President Benazir Sarmiento ken opisiales ti barangay ken pannakabagi ti LGU a nagasistir iti panaglukat ti paay-ayam. # (Web In-Action)

robotstxt: allowed

filter: keep


text:
Thursday, December 21, 2017
CHILD DEVELOPMENT WORKERs, NAGSELEBRARDA TI PASKUA 2017 IDIAY BARANGAY BONIFACIO
Cabugao, Ilocos Sur – Pinili dagiti Child Development Workers Association ti ili a Cabugao, Ilocos Sur iti nagselebrar ti Christmas Party 2017 idi Disiembre 20, 2017 sadiay salinong ti Covered Court, Barangay Bonifacio, Cabugao, Ilocos Sur.
Nagatendar ken nangted ti Mensaheda da Mayor Josh Edward S. Cobangbang; Vice Mayor DJ Savellano ken ni SBM Atty. Bryan Jett S. Pano, Committee Chairman on Social Services kasta metten ken ni MSWD Officer Mrs. Lydia S. Gazmen.
Naaramid dagiti aktibidades a nangparagsak iti selebrasion ken iti raffle draw.
Naglektiur ni Dr. Mark-Lawrence T. Tirao, OIC Municipal Health Officer ti ili a Cabugao, Ilocos Sur maipapan iti sinaguday ti Republic Act 8504: Philippine AIDS Prevention and Control Act of 1998 a kas maysa a pangkulminar nga aktibidad iti selebrasion. # (Web In-Action)
Nagatendar ken nangted ti Mensaheda da Mayor Josh Edward S. Cobangbang; Vice Mayor DJ Savellano ken ni SBM Atty. Bryan Jett S. Pano, Committee Chairman on Social Services kasta metten ken ni MSWD Officer Mrs. Lydia S. Gazmen.
Naaramid dagiti aktibidades a nangparagsak iti selebrasion ken iti raffle draw.
Naglektiur ni Dr. Mark-Lawrence T. Tirao, OIC Municipal Health Officer ti ili a Cabugao, Ilocos Sur maipapan iti sinaguday ti Republic Act 8504: Philippine AIDS Prevention and Control Act of 1998 a kas maysa a pangkulminar nga aktibidad iti selebrasion. # (Web In-Action)
Posted by Bayan ng Cabugao, Ilocos Sur at 4:45 PM
Subscribe to: Post Comments (Atom)


text:
Dagiti panagtunton ti teritorio ti Antartika
Pito nga es-estado ti mangtartaripato ti panagtunton ti teritorio kadagiti walo a teritorio idiay Antartika. Dagitoy a pagilian ket mangimaton iti lugarda a sientipiko a pagsukisokan ken dagiti pagadalan a pasilidad a idiay Antartika iti uneg ti tinuntonda a teritorio.
Naibagbaga kano a ti Tulag ti Antartiko ket mangitungkua wenno mangpasardeng kadagitoy a panagtunton. Nupay kasta, ti Artikulo IV § 2 ket mangibagbaga iti, "Awan kadagiti tignay wenno aktibidad a mapaspasamak bayat a maipatpatungpal ti agdama a tulag ket gapuanan iti daytoy a batayan para iti panangiyunayunay, panagsuporta wenno panangipaay ti panagtunton ti teritorial a kinaturay idiay Antartika. Awan ti baro a panagtunton,wenno panagpadakkel iti maysa nga adda a panagtunton, ti maiyunayunayto iti kinaturay ti teritorio bayat a maipatpatungpal ti agdama a tulag agdama a Tulag", isu a saan a mangitungkua wenno mangpaardeng kadagiti adda a panagtunton.
Dagiti linaon
Dagiti opisial a panagtunton[urnosen | urnosen ti taudan]
Dagiti agtutuon a panagtunton[urnosen | urnosen ti taudan]
Saan a natunton[urnosen | urnosen ti taudan]
Dagiti awanen a panagtunton[urnosen | urnosen ti taudan]
Dagiti mabalin a masakbayan a panagtunton[urnosen | urnosen ti taudan]
Adda dagiti maipagpagarup a a mabalin a maipanggep dagiti masakbayan a panagtunton. Ti Estados Unidos ken Rusia (kas sumaruno nga estado iti Kappon ti Sobiet) ket nangitaltalinaay nga addaanda iti reserba a karbenagn iti agaramid kadagiti panagtunton ket adda met dagiti panagipagpagarup a ti Brasil ket agar-aramid iti panagtunton a naibatay babaen ti 53° L ken 28° L,[1] isu a mangtuoon kadagiti panagtunton ti Arhentina ket Britaniko ngem saan a ti Chile.
Dagiti teritorio ti isla ti subantartiko[urnosen | urnosen ti taudan]
Dagiti uppat a teritorio iti 60° Abagatan ti sirkulo ti latitud ket sagpaminsan a mainaig iti kontinente ti Antartika. Awan kadagitoy a teritorio ket addaan kadagiti indehenio a populasion.
- Isla Bouvet (Dependensia ti Norwega)
- Akin-abagatan a Terteritorio ti Pransia[2][3]
- Isla Heard ken is-isla McDonald (Akinruar a teritorio ti Australia)
- Abagatan a Georgia ken ti Is-isla ti Abagatan a Sandwich (Ballasiw taaw a teritorio ti Britaniko)
Tulag ti Antartiko[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ The international politics of Antarctica. Page 119 and 124.
- ^ Dagiti distrito ti Akin-abagatan ken Antartiko a Dagdaga ti Pransia malaksid ti Daga Adelia.
- ^ Mairaman ti Naiwarwaris nga Is-isla idiay Taaw Indiano, a mainaig iti Aprika


text:
Friday, December 29, 2017
GIFT-GIVING KADAGITI NATAENGAN ITA A PASKUA 2017!
Cabugao, Ilocos Sur – Naaramid ti pannakaited dagiti sagut kadagiti nataengan babaen iti “Sagot ni Ayat” nga ipaay ti LGU-Cabugao nga idauluan ni Mayor Josh Edward S. Cobangbang iti panangawatda kadagiti sagutda nga inyawat dagiti Staff ti Municipal Social Welfare and Development Office (MSWDO) kadagiti nataengan iti barangay ti ili a Cabugao, Ilocos Sur ita a Paskua 2017.
Paset daytoy nga aktibidad a pangkulminar ti Munisipio iti selebrasion ti Pannakayanak iti Naindaklan a Mannubbot ita a Paskua 2017.
Pinagyamanan met dagiti immawat a nataengan iti naited kadakuada a sagut ti LGU-Cabugao.
Tartarabayen ni MSWD Officer Mrs. Lydia S. Gazmen dagiti Opisiales ti Cabugao Federated Senior Citizens Association nga idauluan ni Mr. Bonifacio Somera, Presidente kasta metten da OSCA Head Remigio Sunico ken ni Mrs. Lucila S. Somera, pannakabagi ti LGU kadagiti nataengan. # (Web In-Action)
Paset daytoy nga aktibidad a pangkulminar ti Munisipio iti selebrasion ti Pannakayanak iti Naindaklan a Mannubbot ita a Paskua 2017.
Pinagyamanan met dagiti immawat a nataengan iti naited kadakuada a sagut ti LGU-Cabugao.
Tartarabayen ni MSWD Officer Mrs. Lydia S. Gazmen dagiti Opisiales ti Cabugao Federated Senior Citizens Association nga idauluan ni Mr. Bonifacio Somera, Presidente kasta metten da OSCA Head Remigio Sunico ken ni Mrs. Lucila S. Somera, pannakabagi ti LGU kadagiti nataengan. # (Web In-Action)
Posted by Bayan ng Cabugao, Ilocos Sur at 10:38 AM
Subscribe to: Post Comments (Atom)


text:
TO SERVE and protect. Daytoy ti motto ken akem dagiti amin a kameng ti Philippine National Police kadagiti umili ken iti pagilian.
Ngem iti laksid ti aglaplapusanan a suporta iti PNP ni Presidente Rodrigo Duterte, ken panangikagkagumaan ni Chief PNP Director General Ronald dela Rosa a pasayaaten ti imahe ti institusion ken isubli ti naan-anay a talek dagiti umili, adda dagiti pasamak a pakainanaigan dagiti sumagmamano a kameng a nangpiltak manen iti dayaw dagiti polis.
Mainayon kadagiti saan a masolsolbar a krimen nangruna dagiti mapapati nga extrajudicial killings wenno death under investigation manipud idi agakem ti agdama nga administrasion ket maysa a nadagsen a krimen ti napasamak a mapapati a nakainaigan dagiti kameng ti PNP. Nakababain daytoy a pasamak a nakakidnapan ken nakapapatayan ti maysa a South Korean a ni Jee Ick-joo, 53, negosiante ken retirado a director ti maysa a kompania.
Nagpatulong ti asawa ti biktima a ni Choi Kyung-jin, kada Duterte ken Dela Rosa ta kalpasan a nagbayad iti ransom a P5 million kadagiti kidnaper, ngem saan a nawayawayaan ti biktima. Nakidnap ti Koreano ken ti Pilipina a katulongda idi Oktobre 18, 2016 iti pagtaenganda sadiay Angeles City babaen kadagiti armado a lallaki a nagpabigbig a nangisayangkat iti Operation Tokhang. Sigud a nawayawayaan ti katulong ngem saanen a nakita ti Koreano uray nagbayad iti ransom ti asawana.
Impalgaken ti NBI a walo dagiti suspek iti kidnapping, pakairamanan dagiti tallo a polis. Simmukon iti NBI ni SPO3 Ricky Sta. Isabel, sigud a kameng ti PNP Anti-Illegal Drugs Group a maysa kadagiti suspek, ngem naglibakanna ti pammabasol kenkuana. Inrakurak pay ti NBI a natayen ti nakidnap a biktima babaen ti pannakabekkel, ken na-cremate ti bangkayna iti Greams Funeral Services a kukua met laeng ti retirado a polis ken agdama a kapitan ti barangay.
Marurod ni Dela Rosa iti pannakairaman dagiti polis iti krimen nga iti pay mismo uneg ti Camp Crame nga ayan ti PNP National Headquarters ti nakapapatayan ti biktima. Impettengna ti pannakainaig ni Sta. Isabel iti krimen. Inrakurakna nga adda nangato a retirado nga opisial ti PNP a protector ni Sta. Isabel, maysa kadagiti narco-general nga innaganan ni Duterte. Impakaammona pay nga adda grupo nga agpangpanggep a mangdadael iti kampania ti PNP kontra illegal a droga.
Nangipila iti resolusion sadiay Senado ni Senador Panfilo Lacson, Chairman ti Committee on Public Order and Dangerous Drugs, para ti pannakaimbestigar ti kaso nga inawaganna iti “Tokhang for Ransom.” Segun kenkuana, sakbay ti kaso ti nakidnap a Koreano, adda gayyemna a Filipino-Chinese a nabiktima met laeng iti kasdiay a modus operandi, ngem nawayawayaanen ta nagbayad ti pamiliana iti ransom. Dagiti suspek iti krimen ket nabigbigen ken naikkatdan iti puestoda ken madaman ti imbestigasion iti kaso. . Kas sigud a PNP Chief, dinillaw ni Lacson ti kinaginad ni Dela Rosa a nangaksion kadagiti polis a mairekreklamo iti kidnapping a rebbengna a nadaras koma a maipakat ti summary dismissal proceeding.
Mabalin a no saan a nagpatulong ti asawa ti Koreano kada Duterte ken Dela Rosa, ken saan a bimtak iti media ti kaso, ket saan pay a naaksionan ti krimen. Nakababain dagitoy a pasamak no agpayso nga adda dagiti kameng ti PNP a mangar-aramat iti Operation Tokhang kas wagas tapno makakidnap wenno mangikilda kadagiti biktima nangruna dagiti ganggannaet. No kastan ti mapaspasamak, sino koma pay ti talken ken pagkamangan dagiti umili? No agtultuloy a mabiktima dagiti ganggannaet nga agnanaed iti Pilipinas, ad-adda a madadael ti imahe ti Pilipinas iti imatang ti sangalubongan.
Naglataken ti Pilipinas gapu kadagiti pannakalabsing ti kalintegan ti tao bayat ti nainget a gerra ti gobierno kontra illegal a droga. Gapu iti Operation Tokhang, millionen dagiti simmuko a mapapati a drug users ken pushers. Sabali pay dagiti nasurok a 6,000 a napapatay gapu iti mapapati nga adda pakainaiganna iti illegal a droga. No pudno nga adda dagiti mangus-usar iti Operation Tokhang tapno makakidnap wenno makakikilda ket dakdakes manen ti panagkita dagiti taga-sabali a pagilian. Kasano a mapaksiar dagiti krimen no dagiti agar-aramid ti kriminalidad ket dagiti met laeng mismo nga agipatpatungpal ti linteg?
Ad-adu dagiti nasayaat a polis ngem dagiti dakes ken bulok a kameng ket palaadenna ti langa ti PNP. Dagiti mapaspasamak a panagabusar dagiti dadduma a polis ket gapu iti aglaplapusanan a suporta kadakuada ti Presidente ken Commander-In-Chief ta uray no nagbasol wenno nagbiddutda iti naglabas ket kankanunonganna latta ida. Sapay koma ta ti kaso dagiti polis a nainaig kadagiti panagkidnap ket saan a maipada kadagiti kameng ti PNP a nainaig kadagiti pammapatay manipud idi nangrugi ti agdama nga administrasion. (Eden A. Alviar)


text:
Crash (pelikula ti 2004)
Ti Crash (Ilokano: Nagdidinnungpar) ket maysa a pelikula a drama nga inturong babaen ni Paul Haggis. Nangabak daytoy iti maika-78 a Pammadayaw nga Oscar para iti kalaingan a pelikula iti 2005. Inyawidna pay iti pammadayaw para iti kalaingan nga screenplay nga orihinal ken kalaingan iti film editing.
Immuna nga naipabuya idiay Toronto Film Festival idi Septiembre 2004. Daytoy nga istoria ket maipanggep iti pinagsisinnupiat ken rasismo dagiti tattao idiay Los Angeles nga agsasabali ti puli ken kasasaad ti biag.


text:
Dagiti siudad ti Hapon
Ti siudad (市 shi) ket ti lokal nga administratibo a yunit idiay Hapon. Nairanggo dagiti siudad iti isu met laeng nga agpang a kas dagiti ili (町 machi) ken dagiti purok (村 mura), nga addaan iti pagiddiatan a saanda a komponente ti dagiti distrito (郡 gun). Kasla met dagiti sabali kontemporario nga administratibo a yunit, naipalawagda babaen ti Linteg ti Lokal nga Autonomia ti 1947.[1][2]
Dagiti linaon
Kasasaad ti siudad[urnosen | urnosen ti taudan]
Ti Artikulo 8 iti Linteg ti LOkal nga Autonomia ket mangisaad kadagiti sumaganad a kasasaad tapno maidesignado ti munisipalidad a kas siudad:
- Ti populasion ket nasken a sapasap a 50,000 wenno ad-adu (原則として人口5万人以上)
- Saan a basbassit ngem 60% kadagiti sangkabalayan ket nasken a mabangon iti sentral nga urbano a lugar (中心市街地の戸数が全戸数の6割以上)
- Saan a basbassit ngem 60% kadagiti sangkabalayan ket nasken nga agtrabaho iti komersio, industria wenno dagiti sabali nga ubano a pagsapulan (商工業等の都市的業態に従事する世帯人口が全人口の6割以上)
- Dagiti sabali pay nga ania man nga isaad babaen ti prepektural nga ordinansia ket nasken a matungpal (他に当該都道府県の条例で定める要件を満たしていること)
Ti panangikeddeng ket aprobaran ti prepektural a gobernador ken ti Ministro para kadagiti Akin-uneg a Pannakibiang ken dagiti Pakisinnaritaan.
Ti maysa a siudad ket mabalin a teoretiko a maipababa iti maysa nga ili wenno purok no mapaay a mangsabat kadagiti ania man a kasasaad, ngem ti kasta a pannakaipababa ket saan pay a napasamak. Ti kabassitan iti populasion a siudad, ti Utashinai, Hokkaido, ket addaan iti populasion iti innem a ribu, bayat a ti maysa nga ili iti isu met laeng a prepektura, ti Otofuke, Hokkaido, ket addaan iti gangani nga uppat a pulo a ribu.
Babaen ti Tignay kadagiti Probision a maipanggep iti Panangikaykaysa kadagiti Ili (市町村の合併の特例等に関する法律, Act No. 59 of 2004), ti pagalagadan a 50,000 nga agtataeng para iti siudad ket napalakan iti 30,000 no ti kasta a populasion ket mangin-od a kas resulta ti panangikaykaysa dagiti ili ken/wenno dagiti purok, tapno mapalaka dagiti kasta a panangikaykaysa tapno maipabassit dagiti administratiboa bayad. Adu kadagiti ili ket nakagun-odda iti kasasaad a siudad babaen iti daytoy a napalaka a pagalagadan. Iti met sabali, dagiti ili ket puro a nakagun-odda iti kasaad a kas siudad a kas resulta iti iya-adu iti populasion nga awanan iti panagpadakkel iti lugar ket limitado kadagit inailista iti Listaan dagiti dati nga ili wenno dagiti purok a nagmaymaysa a nakagun-od iti kasasad iti siudad idiay Hapon.
Pannakaidasig para kadagiti dakkel a siudad[urnosen | urnosen ti taudan]
Ti Gabinete ti Hapon keyt mabalin a mangikeddeng kadagiti siudad iti saan a basbassit ngem 200,000 nga agtataeng iti kasasaad iti espesial a siudad, bugas a siudad, wenno naidesignado a siudad. Dagitoy a linteg ket mangipalawa ti sakop ti administratibo a turay a naidelegado manipud iti prepektural a gobierno iti gobierno ti siudad.
Kasasaad ti Tokyo[urnosen | urnosen ti taudan]
Ti Tokyo, ti kapitolio ti Hapon, ket addan a kas maysa a siudad aginggana idi 1943, ngem itan ket nainkalintegan a naidasig a kas espesial a kita ti prepektura a tinawtawagan iti metropolis (都 to).[3] Dagiti 23 dagiti espesial a barrio ti Tokyo, a mangbukel iti bugas a metropolitano a lugar ti Tokyo, iti tunggal maysa kaniada ket addaan iti maysa nga administratibo a kasasaad a maipada kadagiti siudad. Ti Tokyo ket addaan pay kadagiti nadumaduma a saan a nainkorporado a siudad, dagiti ili ken dagiti purok iti kaunegan iti turayna.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Ministry of Internal Affairs and Communications, e-gov database of legal texts: Chihōjichihō
- ^ Minister of Justice, Japanese Law Translation Database System: Local Autonomy Act
- ^ "Tokyo – City Guide". japan-guide. Naala idi Septiembre 3, 2017.
Dagiti akinruar a silpo[urnosen | urnosen ti taudan]
- Directory of current Japanese city leaders and outline of system (2012)
- "Japan's Evolving Nested Municipal Hierarchy: The Race for Local Power in the 2000s," by A.J. Jacobs at Urban Studies Research, Vol. 2011 (2011); doi:10.1155/2011/692764
- "Large City System of Japan"; graphic shows Japanese city types at p. 1 [PDF 7 of 40]


text:
BANTAY, Ilocos Sur – Maysa a barangay kagawad ti napaltogan, a nakairamanan ti aglaklako iti empanada, idi malem ti Mayo 27 daytoy a tawen iti igid ti National Highway a sakup ti Brgy. Cabaroan, daytoy nga ili.
Napaltogan ti adu a paset ti bagi ni Kag. Wilson Leones y Bosque, 49, naasawaan, ken residente iti Brgy. Banaoang, daytoy nga ili, iti igid ti national highway a sakup ti Brgy. Cabaroan, Bantay.
Nagsardeng ti kagawad a naglugan iti maroon Hyundai Starex, Plate No. WGH494, iti igid ti highway tapno gumatang iti empanada a lako ni Edna Peralta y Ponciano. Agbayad koman idi pinaltogan dagiti lalaki a nakahelmet ken nakalugan iti Mio a motorsiklo. Nakadiaket iti asul ti pimmaltog ket t- shirt a nangisit met ti aruat ti drayber. Nairaman a napaltogan iti abaga ni Peralta, ti aglaklako iti empanada.
Intaray dagiti nagresponde a kameng ti MDRRMC da Leones ken Peralta iti Metro Vigan Cooperative Hospital ngem declared a dead-on-arrival ni Leones gapu iti gunshot wounds a sinagrapna. Madama a maag-agasan ti gunshot wounds ni Peralta.
Nangisayangkat dagiti police stations iti dragnet operations. Iti crime scene, nakarekobre ti SOCO ken nagtipon a kameng ti KIMAT team iti 9 a kapsula ti cal. 45, 6 a bala, 1 a cal. 22 UNCETA Y COMPANIA S.A. nga addaan serial # 134116 ken maysa a magazine a nagkarga iti lima a live ammo para Cal. 45. (Tawid News Team)


text:
Es-estado ti Papa
Ti Es-estado ti Papa, Estado ti Papa, the (Es)-Estado ti Simbaan, ti Pintipikado nga Es-estado, ti Eklesiatiko nga Es-estado, wenno ti Romano nga Es-estado (Italiano: Stato Pontificio, ken ti pay Stato della Chiesa, Stati della Chiesa, Stati Pontifici, ken Stato Ecclesiastico; Latin: Status Pontificius, wenno Dicio Pontificia)[1] ket dagitoy idi ti nangruna a naipakasaritaan nga es-estado ti Italia manipud idi agarup a maika-6 a siglo aginggana idi naipagkaykaysa ti Italiano a peninsula idi 1861 babaen ti Pagarian ti Piamonte-Sardinia.
Ti Es-estado ti Papa ket buklen idi dagiti teritorio nga adda ti dagus a nawaya apanagturay ti kinapapa, ken idi katurayanna ket sinakupna dagiti kaaduan a moderno a rehion ti Italia ti Romagna, Marche, Umbria ken Lazio. Ti agturturay a bileg ken kadawyan a nakunkuna ti temporal a bileg iti Papa, a kas iti saan a ti bukodna nga eklesiatiko a primasia.
Ti adadu ngem maysa nga Es-estadoo ti Papa ket isu ti kinaykayat; ti agmaymaysa nga Estado ti Papa (kapadpadana daytoy nga husto gaputa daytoy idi ket saan a kas maysa a personal a panagkaykaysa) ken maipangggepen a maus-usar (kadawyan nga adda dagiti babassit a letra) para iti moderno nga Estado ti Siudad ti Batikano, ti maysa nga enklabe iti kaunegan ti nailian a kapitolio ti Italia, a Roma. Ti Siudad ti Batikano ket nabangon idi 1929, a daytoy manen ket nangpalubos ti Santa Sede kadagiti politiko a pagimbagan ti teritorial a kinaturay.
Dagiti nagibasaran[urnosen | urnosen ti taudan]
- Mangiraman daytoy nga artikulo ti teksto manipud iti pablaak nga adda itan iti dominio a publiko: Herbermann, Charles, ed. (1913). "States of the Church". Ensiklopedia Katolika. New York: Robert Appleton.
- Chambers, D.S. 2006. Dagiti Papa, Kardinal ken Gubat: TI Milisia a Simbaan iti Renasimiento ken Nasapa a Moderno nga Europa. I.B. Taurus. ISBN 1-84511-178-8.
- De Cesare, Raffaele (1909). Dagiti naudi nga Aldaw ti Roma a Papa. Londres: Archibald Constable & Co.
- Luther, Martin (1521). Passional Christi und Antichristi. Naimaldit manen iti W.H.T. Dau (1921). Idiay Tribunal ni Caesar: Bulbulong manipud ti Sarita ti Biag ni Luther. St. Louis: Concordia. (Google Books)
Pakaammo[urnosen | urnosen ti taudan]
- ^ Mitchell, S.A. (1840). Heograpiko a panagbasbasa ni Mitchell. Thomas, Cowperthwait & Co. p. 368.
Dagiti akinruar a silpo[urnosen | urnosen ti taudan]
- Sensilio ti Es-estado ti Papa
- WorldStatesmen: Italia
- WHKMLA Naipakasaritaan nga atlas: dagiti panid ti nadumaduma a silpo kadagiti mapa/nga aglaon ti Italia
Nagsasabtan: 42°49′16″N 12°36′10″E / 42.82111°N 12.60278°E


text:
Timek Ti Barangay
BGY. GUIDDAM, ABULUG, CAGAYAN
Ti Barangay Guiddam ket maysa kadaguiti kadadakkelan a barangay ti ili nga Abulug. Daytoy a barangay ket masarakan iti nagbabaetan ti ili a Ballesteros ken Sta Marcela, Apayao kangrunaan a pagsapulan daguiti lumugar ket panagmula iti pagay, mais, madumaduma klase daguiti nateng. Ditoy a lugar ti pakasarakan iti nalawa nga pagmulmulaan ti prutas a kas mandarin, kalamansi ken dragon fruit.
Ti ayat na a maitultuloy ti nairugi a proyekto ti ama na ken agserbi iti kalugaran na, maysa nga anak na ti nagdesisyon a mangipatuloy ti paddak ti ama na a nabayag met a nagserserbi a kas kapitan ti daytoy a barangay. Isu ni Punong Barangay Felix De San Jose.
Nagturpos daytoy ti kolehiyo iti Bachelor of Science in Rad-Technologist sadiay St. Jude College Manila. Sakbay a simmabak iti pulitika dati isuna nga empleyado iti Gobyerno Local ti ili nga Abulug iti nasurok a sangapulo a tawen a kas Municipal Nutrition Action Officer(MNAO).
Tawen 2013 idi napagasatan a nangabak a kas Punong Barangay ti daytoy a barangay. Bayat ti inda panagtakemna a pakaibilangan iti sibubukel a konseho na, intultuloyna daguiti nairugi ti amana a ni Ex-Kapitan Cornelio de San Jose.
Kas maysa nga agdadamo nga agserbi kadaguiti bumarangay adu daguiti proyekto nga inaramid da a pinunduan ti barangay kas kadaguiti pannakapasilaw ti Guiddam Elementary School, Mini Gym ti Pinaron Elementary School, maysa a sitio iti daytoy a barangay, pannaka pabato ti dalan iti lima a sitio da ken panaka paada iti jetmatic a naipasdek iti lugarda.
Kas dati a programa ti ama na intultuloy da ti panagited da ti school supplies ken tsinelas kadaguiti narigat ti kasasaad na ti biag nga agbasbasa iti elementarya. Agtultuloy met latta diay Feeding Program kadaguiti malnourish nga ubbing ti uneg ti barangay. Naaramid da daguitoy babaen ti adu a tultulong ti maduma duma nga NGOs a naayat nga tumultulong iti lugarda.
Maysa pay a programa da ket isu ti para kadaguiti agtutubo iti lugarda kas ti panagadal maipanggep ti agtutubo, Teenage Pregnancy, Drug Addiction ken siempre panangsuportada maipanggep ti sports a paga-ayat daguiti agtutubo.
Iti kalkalpas a barangay fiesta ti barangay adu met ti naur-orda a pundo adda met ti naur-ur da nga pondo nga isu ti biningay bingay na para iti lima a sitio iti barangay da nga isu met ti ingatangda kas iti ramramit iti kusina, jetmatic, mono blocks a tugaw nga isunto met pagsusublatan iti lumugar kadagitoy a sitio.
Maysa kadaguiti plano da iti umay nga April 2014 isu ti makuna a Grand Reunion ti amin a nag graduar ti pagadalan ti Elementarya da. Pakabilangan nga aktibidades da isu ti Medical Mission, Tree planting ken Marathon.
Dakkel met ti panagyamanda kadaguiti adu a nangiyatnag ti tultulong iti barangayda kas tulong pinansyal a naggapu iti provincial government nga idauluan ti ama ti prUbinsya ni Hon. Alvaro T. Antonio kas kadaguiti sumaganad; Pannaka pondo ti panakapasilaw ti kalsada iti barangay proper, Pondo a panakaituloy ti Multi-purpose Building, MPDP, Construction of Water System.
MangNamnama da ngarud nga agtultuloy koma ti ayat ket tulong pinansyal daguiti madumaduma a sekta ti gobyerno ken NGOs tapno maipatungpal da daguitoy nga arapaapda a makatulong iti kalugaran da.


text:
Naangay ti Misa iti Cabugao Catholic Church, Cabugao, Ilocos Sur a nagatendaran dagiti aggraduar nga estudiante iti uppat a Class Sections ti High School a binayabay dagiti nagannakda agraman dagiti Teachers ken Advisers-da a pakairamanan metten ni Miss Maria S. Rondon, Principal ti nasao a pagadalan-sekundaria ti ili.
Maangay ti Graduation Ceremonies ti nasao a pagadalan inton Marso 26, 2015 iti Cabugao Institute Compound, Brgy. Bonifacio, Cabugao, Ilocos Sur.
Naangay ti Graduation Mass babaen iti panangannong ti Parish Priest ti nasao a Simbaan ti St. Mark the Evangelist, Roman Catholic Church, Cabugao, Ilocos Sur. # (Web In-Action)


text:
Aggayyem dagitoy a dua a bayog a naregregen iti kalendario ti edadda. Natarakida nga agpadpada. Agtayagda a dua iti lima a kadapan ken walo a pulgada. Nasabang ti panagbarbarukongda. Namsek dagiti maselda ti kayumanggi a kudilda.
Iti maysa nga aldaw, napanunot dagiti dua ti mapan aganup sadiay Bantay Bullagaw.
“Uray maysa la nga ugsa ken alingo, p’re, mabalinen…” kuna ni Angkuan.
“Wen. Uray sunggo wenno beklat, imbag la a tapaen…” kuna met ni Ikko.
“Sadino ti papanananyo paganupan?” dinamag ni Lakay Candro kadakuada.
“Dita Bantay Bullagaw, uliteg,” kuna ni Ikko.
Kasla saan a mamati ti lakay iti nangngegna.
“Apay, saankayo a mamati, Tang Candro…?” binagi met ni Angkuan.
“Diyo ammo nga awan ti mapmapanen sadiay sipud panagpukaw dagiti tallo a sangsangaili a napan naganup?”
“Sarsarita laeng daydiay, uliteg! Nakaawid ngatan a dagiti sangaili.”
“Adda nangibaga kadakami nga apon kano dagiti alingo ken ugsa sadiay, Tang Candro. Dika madanagan ta yawidankanto iti dalem…” binagi ni Angkuan.
Dua nga aldaw a nagnagna dagiti aggayyem sakbay a nakagtengda iti puseg ti Bantay Bullagaw. Nasamek ti kabakiran. Gapu ta sumipngeten, inkeddeng dagiti dua nga aggayyem ti aginana iti asideg ti dissuor. Saggaysada iti indayon a pagiddaan. Nagaramidda iti atong ken naglutoda iti kanenda. Tubong a bolo ti naglutuan ni Ikko iti innapuy kabayatan a nagkammel iti agatol ni Angkuan. Nagalada pay iti atap a kamatis ken pako a sindada. Dagita ti inda nangrabian.
Nasapada a nagidda. Apagdisso ti bukotda iti indayonda a linaga a tali, agur-urokdan iti bannogda.
Ubing pay ti sardam idi nalukag ni Ikko iti natimudna. Maysa a nakasamsam-it a sonata. Nagalingag. Nagballikig ket tinaldiapanna ni Angkuan. Iti paliiwna, kasla di met agkutkuti ti gayyemna. Intuloyna ti dimngeg.
Pagtataudan ti sonata? Adda kadi met mangnganup a kaduada? Dagitoy ti agay-ayam ti panunot ni Angkuan. Idi saanna a masapulan ti sungbat dagiti umap-appayaw iti mugingna, bimmaba.
“Ikko, mangngegmo ti mangmangngegko?” inyarasaasna nga inkuldit.
“Itay pay laeng a dengdenggek ti sonata.”
“Sadino ngata ti pagtataudanna?
“Kasla dita sirok ti dissuor…?”
“Bumabaka ta inta kitaen no asino ti agtoktokar…”
“Dika mabuteng?”
“Pagbutngak koma?”
“Amangan no white lady?”
“Adda aya met al-alia iti kabakiran?”
“No engkantada nay?”
“Di mayat a! Tapno makakita met dataon iti kunkunada nga engkantada. Intan. Bumabakan.”
Bimmaba ni Ikko. Insaganana ti bunengna ken pinidutna ti plaslait. Inkaratayna ti eskopetana.
Nainayad ti pannagnada a kimmalipkip iti rangkis tapno makaasidegda iti sirok ti agdissuor a danum.
Bigla a nagsardeng ni Ikko ket naglinged iti dakkel a bato.
“Apay a nagsardengka?”
“Agkakatawada, saan kadi?”
“Wen ngarud, tulisan sa met dagitan…”
“Nasisinggit ti timekda ngem saan met a napigsa.”
“Umasidegta pay…”
Nagkaradapda pay. Iti labes ti agdissuor a danum, adda napalanas a gukayab.
“Dita likudan ti dakkel a bato ti yanda. Inta latta?” dinamag ni Ikko.
“Wen a. Addata ditoyen…”
Nagin-inayadda a simmalipengpeng iti dakkel a bato. Anian a siddaawda iti naimatanganda. Tattao nga agtayag iti pagattumeng ti naimatanganda a nanglawlaw iti naraniag a temtem. Lallakayda amin. Atitiddog ti buokda ken imingan. Kuntirad ti boneteda.
“Maysa, dua, tallo…uppat…sangapulo ket duada amin no maibilang daydiay agtuktokar iti pluta…” inyarasaas ni Ikko.
“Pudno gayam nga adda ansisit…”
“Ania ti aramidenta?”
“Sika man a…”
“Nasaysayaat no agpaliiwta pay. Amangan no agdangran dagita nga ansisit…”
“Nagbabattitda a tattao! Dika pay la ikugtar ida…”
Nagpaliiw pay dagiti aggayyem. Pimmaragsit ti tokar ti ubanan a lakay. Timmakder dagiti sangapulo ket maysa pay a lallakay ket nagiinniggemda. Nagsalsalada a nanglawlaw ti temtem.
Kellaat a naikaglis ni Ikko iti nagbaddekanna a bato. Dina nabalanse ti bagina ket dandani natumba.
Naiturong dagiti mata kadakuada.
Timmakder ti agtoktokar iti pluta ket kunana: “Dumanonkayo, sangaili…”
Nagtinnaliaw dagiti aggayyem. Dagiti matada laeng ti agsarsarita a masilnagan ti rangrang ti atong. Nagtinnung-edda.
“Saankami a dakes a tao, apo…” sipapakumbaba ni Angkuan.
“Umaykayo ngarud ket makipagragsakkayo kadakami…” kuna manen ti para tokar.
Immasideg dagiti aggayyem. Nasiputan ni Angkuan a tinung-edan ti lakay a para tokar ti dua kadagiti kaduada.
“Ramananyo ti arakmi. Makipagragragsakkayo kadakami.”
Saanen a nagkedked dagiti aggayyem.
“Naimas ti arak ti ansisit…” inyarasaas ni Ikko ken ni Angkuan.
Nakipagragragsak dagiti aggayyem. Inimasda ti arak ti ansisit. Iti relo ni Ikko, naipasirna nga ala unan iti parbangon. Ketdi, saan pay laeng nga agdungsa. Masmasdaaw laeng ta saan met a maatianan ti putik a pagtataudan ti arak dagiti ansisit.
(Adda tuloyna)


text:
Tarimbangon
July 30, 2008 2 Comments
Matungday ti panagurok. Agsardeng. Agsarimadeng ken main-inut a maituloy iti panagngariet. In-inut a maukas ti salikepkep iti pungan. Agbuabo bassit ti misuot. Hay…maiyunnat ti takiag ket sapulen ti dapan dagiti tsinelas iti sirok ti papag. Agsakuntip ti panagsuyaab ket agyanasyas ti tsinelas a mangsapul ti gurit nga agturong ti ruangan ti CR. Simmurot lattan ti agong ti simngaw nga angseg ti di pay naiflush a panagisbu idi sardam. Pinagduaan dagiti ima ti rayod ket maipaturayok ti angseg ti sitatangad pay laeng a ridep. Huh…. Manayegteg ti lasag ket maipisok manen iti sapin. Maibuelta ti bagi ket manen masurot ti desdes nga agturong ti idda. Uray la nga agbissayot ti folding bed a mangsarapa ti dagsen ti maitupak a patong, sa ti maibalat a bukot. Maipasabat manen ti panagsaep ti mabangles a katay a maudatal iti pungan.
In-inut a mabarusngi dagiti darikmat ket agsubli iti nakabarangabang a tagtagainep….
Agtutukkuong to dagiti ubbing a mangrikus iti banga nga apin laengen a ti matda manipud ti saggagaysa a panagaklo. Pandan, ti apin, ti kakaisuna a maisagpaw ti lugaw a mapilaan ti 18.25 laeng a puro binteng. Maiyan anay met lattan a ti panagpayubyob ti asuk a mangilemmeng ti panagsaibbek met ti ama a saan a makaitured a mangtaliaw ti panagtutukkuong dagiti ubbing. Maikurimed ti panagsirip no ana ti kuaen dagiti ubbing a mangsepsep ti apin. Ti mabilot a mapaasuk ket ti makunes a diaryo a pakailanadan ti ngirsiit ti presidente nga agsona. Ti ina ket pagduaannanto nga tapayaen ti rupana a kasla ti tapaya ket makaagas ti ulaw a gapuananto ti lisay…
Matnag ti pungan a madanog ti saan a mapuotan a panagpungtot. Masipat ti takiag nga aggagatel ta pagngarietan metten ti lamok.
Uray pay ket ngata ti lamok ket agulser ta mapukaw met ti nalabbaga a daran. Agpusiaw met aminen a kayumanggi. Awan metten ti parya ken kalunay a magulay. Istoria met laengen ti buggoong ta ngumina metten amin nga asin. Adda met ngaminen royalty ti mangpatent ti proseso ti panagsana. Pati ti panagsegseg ket mapatent metten ni daytay akinkukuanto ti pinakbet.com. Agpatingga met laengen dagitoy nga screen savers ti dakkel a kompyuter a mangkontrol ti panunot nga agstand by mode a maikabitkabit iti tunggal kuarto a maaddaan numero. Maibawal ti sleep mode ti daytoyen a panawen…Beep tit tit tit… ket main-inut a maguyod ti nakem. PAKDAAR: Maiparit ti Agtagainep! Breaching the line of sleep mode…
Bigla a malidlid dagiti mata. Ket mabulosan ti mapilpil a suyaab..
Agkunulkunol ketdi dagiti nakabarong manipud ti maproseso nga ubbak ti saba. Pati ubbak ti saba addanto ti agtagikua. Lakatan, adda. Tundal, adda. Dippig, addan. Balayang, ket adda metten. Pati bulong ti saba, adda tagna. Masikuran dagiti nakabarong a mangsumarto kadagiti detalye ti sona ti presidente. Agtayabto payen ti kotse ngem saandan sa metten a masumar. Kotse kunakto ti tumayab, saan jiplin kunadanto met. Adda payen pangtiliw ti kimmat a pangcharge kadagiti lugan…
Mabaliktad sa metten ti panawen ta fastforward metten…
Rewind….
Nagkullaiseg ket naiguyod ti ules. Naitakkab iti ulo ngem simmirip met dagiti dapan a dagus a sinippit dagiti lamok a nalisayan.
Anak ti kimat ti naidayamudom nga inanusan a minuttalengan ti nakakuadro a ladawan. NakaLCD ket tunggal sagid ket agsukansukat ti picture. Sa bigla a naglidem. Sepia metten. Mapirpirsay pay ketdin.
Napakukot. Ket nagduaan ti ima a pinisel ti rusok. Naggaradugod. Hay…
Nalpas ket ngatan ti maikatlo a bansada dagiti taraok ti kawitan. Aglawagen. In-inut a nagkalma ti panagurok. Naunnat dagiti ima ket naamil dagiti katay. Sinapul dagiti saka ti tsinelas ket in-inut a nagyanasyas a nagturong ti CR. Natimonan ti rayod ket naipisok ti angseg ti nakibor met laeng nga agseg idi sardam. Nagmurmurayan dagiti ima a sinapul ti gripo ket napusipos sa naitaya ti ngiwat a nagapunan ti nabangles a katay. Nawayawayaan dagiti mata ti mukat. Ket pimmigsa ti say-op iti bumbumlad a kinirog a bagas.
Ammok nga adu dagiti natagtagainepko ngem nairis met aminen. Ket ita, sang-awak manen ti kape a kinirog a bagas ken ti bimmingkol a kilabban ti NFA a paluknengen ti danum ti kape. Naragsakak ketdi a mangpasungad ti panagsugigi ken panagdigosko iti uppat a tabo a danum.
Ita a bigat, ti bigat ti kalpasan ti sona, urnongek amin a pappapel a naiwara a kasla met laeng panangalikumkomko kadagiti nairis a tagtagainepko. Iti puestok ket isu iti ayan ti amin a kinabaknang: Commonwealth Avenue. Ti dalan ti awan naidadduma a kinabaknang!
Anusak dagitoy a pappapel. Umanayto metten nga 18.25 ti urnongko a binbinteng. Inton rabii, wen, inton rabii, ikidemkonto manen ti agfastforward…


text:
James Franck
Ni James Franck (26 Agosto 1882 – 21 Mayo 1964) ket Aleman a pisiko ken Nobel a laureado.[1][2][3][4]
Dagiti linaon
Biograpia[urnosen | urnosen ti taudan]
Ni Franck ket maysa idi a Hudio; dagiti nagannak kaniana ket ni Jacob Franck ken ni Rebecca Nachum Drucker. Nakompletona ti Ph.D. idi 1906 ket nakagun-od iti venia legendi, wenno Habilitasion, para iti pisika idi 1911, idiay Unibersidad ti Berlin, nga idiay ket naglektura ken nangisuro aginggana idi 1918, ken nakaabot iti puesto iti naisangsangayn a propesor.
Ni Franck ket nagserbi a kas boluntario iti Buyot ti Alemania idi las-ud ti Sangalubongan a Gubat I. Isu ket nakaro a nasugatan idi 1917 iti panag-atake iti gas ken nagungunaan iti Umuna a Klase ti Landok a Krus. Ni Franck ket nagbalin a Daulo ti Dibision ti Pisika iti Kaiser Wilhelm Gesellschaft para iti Pisikal a Kemika. Idi 1920, ni Franck ket nagbalin a naisangayan a propesor iti eksperimental a pisika ken Direktor ti Maikadua nga Instituto para iti Eksperimental a Pisika idiay Unibersidad ti Göttingen. Bayat nga idiay ket nagob-obra iti kuantum a pisika kenni Max Born, nga isu idi ket Direktor ti Instituto ti Teoretikal a Pisika.
Idi 1925, ni Franck ket nakagun-od iti Premio Nobel iti Pisika, ken kaaduan daytoy kadagiti obrana idi 1912–1914, a nairaman ti eksperimento Franck–Hertz, ti maysa nga importante a panagpasingked ti modelo Bohr iti atomo.
Idi 1933, kalpasan ti panagturay dagiti Nazi, ni Franck, gapu ta isu ket Hudio, ket nagikkat iti puestona idiay Alemania iti maysa a surat nga inpatulodna a maipablaak iti warnakan.[5] Isu ket timmulong kenni Frederick Lindermann iti panagtulong kadagiti naikkat a Hudio a sientista tapno makabirukda iti trabaho iti ballasiw-taaw, sakbay a pimmanaw idiay Alemania idi Nobiembre 1933 tapno agituloy kadagiti panagsukisokna idiay Estados Unidos, iti umuna ket idiay Unibersidad ti Johns Hopkins idiay Baltimore ken kalpasanna, kalpasan ti makatawen idiay Dinamarka, idiay Chicago. Idiay ti nakairamananna iti Proyekto Manhattan idi las-ud ti Sangalubongan a Gubat II; isu idi ti Direktor ti Dibision ti Kimika ti Laboratorio ti Metalurhika[6] idiay Unibersidad ti Chicago. Isu pay idi ti mangidaulo ti Komite iti Politikal ken dagiti Sosial a Problema a maipanggep iti atomiko a bomba; ti komite ket nangiraman kaniana ken dagiti dadduma a sientista iti Met Lab, a mairaman ni Donald J. Hughes, J. J. Nickson, Eugene Rabinowitch, Glenn T. Seaborg, J. C. Stearns ken ni Leó Szilárd. Ti komite ket kasayaatan a naam-ammuan para iti kompilasion iti Reporta Franckt, a nalpas idi Hunio 11, 1945, a nangisingasing a saan nga usaren dagiti atomiko a bomba kadagiti siudad ti Hapon, a naibatay kadagiti problema a nagresultaan manipud kadagiti kasta a panangipakat iti militar.
Kalpasan ti panagpatingga ti gubat, ken napaiden iti panagusar ti atomiko a bomba isu ket nagbaliw iti pagsukisokanan nga obra iti potosintesis.
Idi rinaut ti Nazi nga Alemania ti Dinamarka idi Sangalubongan a Gubat II, ti Hangaro a kimiko a ni George de Hevesy ket tinunawna ti balitok a Premio Nobel ni Max von Laue ken ni James Franck iti aqua regia tapno mapawilan a matakaw dagiti Nazi. Inkabilna ti nagresultaan a solusion idiay samang ti laboratoriona idiay Insituto Niels Bohr. Kalpasan ti gubat, idi nagsubli ket nakitana a ti solusion ket saan a nadisturbo ken innalana ti balitok manipud iti asido. Ti Kagimongan ti Nobel ket inpasublida nga inaramid dagiti Premio Nobel a nagusar kadagidi orihinal a balitok.[7]
Personal a biag[urnosen | urnosen ti taudan]
Idi 1946 ni Franck ket inasawana ni Hertha Sponer,ti dati a katakunaynayna idiay Göttingen. Isu ket kellaat a pimmusay idi 1964 bayat a nagbisbisita idiay Göttingen.[8]
Kadagiti relihioso a paniriganna, ni Franck ket nagkomentario a ti siensia ket isu idi ti Diosna ken ti katutubo ket isu ti relihionna.[9]
Dagiti pammadayaw ken dagiti gunguna[urnosen | urnosen ti taudan]
- 1917: Landok a Krus, Umuna a klase
- 1925: Premio Nobel iti Piska Ti gunguna ket kabingayna kenni Gustav Ludwig Hertz, ken daytoy ket para iti pannakaduktal kadagiti linteg a mangituray iti impakto dagiti elektron kadagiti atomo
- 1951: Medalia Max Planck iti Deutsche Physikalische Gesellschaft
- 1953: Honorario nga umili iti Göttingen
- 1955: Medalia Rumford iti Amrikano nga Akademia dagiti Arte ken Siensia – Para iti obrana iti potosintesis
- 1964: Nabutosan a kas Ganganaet a Kameng ti Naarian a Kagimongan ti Londres,[2] para iti kontribusionna iti panangawat kadagiti panagsisinnukat ti enerhia kadagiti panagdudungpar ti elektron, ken iti panangipatarus iti molekular nga espektra , ken dagiti parikut ti potosintesis
Dagiti nagibasaran[urnosen | urnosen ti taudan]
- ^ "James Franck". Physics Today. 17 (7): 80. 1964. doi:10.1063/1.3051727.
- ^ a b Kuhn, H. G. (1965). "James Franck 1882-1964". Biographical Memoirs of Fellows of the Royal Society. 11: 53–26. doi:10.1098/rsbm.1965.0004.
- ^ Shampo, M. A. (1984). "James Franck and Gustav Hertz". JAMA: the Journal of the American Medical Association. 252 (11): 1426. doi:10.1001/jama.252.11.1426.
- ^ Rosenberg, J. L. (2004). "The Contributions of James Franck to Photosynthesis Research: A Tribute". Photosynthesis Research. 80 (1–3): 71–76. PMID 16328811. doi:10.1023/B:PRES.0000030453.66865.f6.
- ^ Medawar & Pyke. Panid 138.
- ^ Ti Laboratorio ti Metalurhika – a naam-ammuan a kas ti Met Lab – ket maysa idi kadagiti uppat a nangruna a sitio nga agob-obra iti Proyekto Manhattan. Dagiti tallo a sabali ket idiay Sientipiko a Laboratorio ti Los Alamos, Nailian a Laboratorio ti Oak Ridge, ken Sitio Hanford.
- ^ "Adventures in radioisotope research", George Hevesy
- ^ Kitaen daytoy a sitio idiay Unibersidad ti Duke.
- ^ David Nachmansohn (1979). German-Jewish pioneers in science, 1900-1933: highlights in atomic physics, chemistry, and biochemistry. Springer-Verlag. p. 62. ISBN 9780387904023.
Ni James Franck ket naipasngay idi idiay Hamburg, ti anak a lalaki ti agbanbanko a Hudio. ...A kas kinunana, ti siensia ket isu idi ti Diosna ken ti katutubo ket ti relihionna. Isu ket saan a nangpilpilit dagidi annakna a babai a sumrek kadagiti relihioso a klase (Religionsunterricht) iti eskuela. Ngem isu ket napasindayag iti tawidna a Hudio...
Dagiti akinruar a silpo[urnosen | urnosen ti taudan]
Midia a mainaig kenni James Franck iti Wikimedia Commons


text:
Maysa kadagiti kaay-ayok a baliksen iti kolum a ‘Taraon ti Panunot’ ti maipapan iti nagapuanan ken balligi. Agduma ti kaipapananda. Agsupadi ken aggiddiat ti pakaiturongan tunggal maysa.
Nabaked unay nga ehemplo itoy a kaso ti nasao daydi Helen Hayes, US actress (1900 – 1993). Kuna daydi Ms. Hayes: My mother drew a distinction between achievement and success. She said that achievement is the knowledge that you have studied and worked hard and done the best that is in you. Success is being praised by others, and that’s nice, too, but not as important or satisfying. Always aim for achievement and forget about success (Ti nagapuanan ket maysa a sursuro nga inadalmo ken napasnek a trinabahom ken inaramidmo iti kasayaatan iti amin nga adda kenka. Iti sabali a bangir, ti balligi ket panagraem ken panagdayaw kenka dagiti dadduma, nasayaat met dayta, ngem saan a kasta kaimportante ken pakapnekan. Masapul a puntiriaen ti nagapuanan ken lipaten ti balligi).
Adu dagiti mangkamkamat ken agur-urnong iti balligi. Adu pay dagiti mangipannakkel iti balligida. Ngem agpatinggada laeng dita. Saan a masigurado a pannakapnekda. Saan nga umukuok iti kaunggan ti sabali ti balligida.
Saan a kas iti nagapuanan a nagtaud iti kaunggan ti ragsak a marikrikna. Sumalput iti kinatao ti magubuay a pannakapnek. Saan nga inted wenno impaay ti sabali. Nagtaud a mismo kenka dayta a pannakapnek. Isu a napatpateg. Ta sika a mismo ti nangaramid ken nakarikna iti kinaisangsangayanna. Dayta a kinaisangsangayan ti dinayaw ken impateg ti sabali nga isu ti pakalaglagipanda kenka ita ken iti agnanayon.
Ehemplotayo itoy a topiko daydi Eulogio Sasi, Jr. wenno ad-adda a maawagan iti ‘Tay Gipo iti Roxas, North Cotabato. Naisangsangayan daytoy a mannalon ta napataudna ti dakkel a naganna kadagiti lima a kontinente iti lubong. Uray ngata no maungawen amin a nagbiag iti lubong iti agdama a panawen, addanto pay laeng a nakapreserba ti nagapuananna para kadagiti sumarsaruno a kaputotan. Dayta a nagapuananna ket rinaraem ken dinaydayaw ti sangalubongan.
Ngem saan unay nga am-ammo daytoy a mannalon iti pagilianna malaksid iti North Cotabato a lugarna ta napili a Most Outstanding Farmer Achiever ti Provincial Government of North Cotabato idi September 1, 1993. Ngem saan nga inkaskaso ti national government ti nagapuananna. Saan a naitaltalek. Adda met ketdi komendasion nga agpaay koma kenkuana iti Senado nga impila ni Senador Manuel “Lito” Lapid idi Marso 3, 2009 ngem nakapending pay laeng agingga ita.
Ngem binigbig ti sangalubongan ti dakkel a nagapuananna. Pinadayawan ti pagilian ti Norway daytoy a mannalon bayat ti umuna a selebrasion ti Svalvard Global Seed idi Pebrero 26, 2008.
“Maysa kadagiti nakallalagip a timek,” kinuna ni Norway Minister of Agriculture and Food Lard Peder Brekk bayat ti kaunaan a global seed vault seminar nga inatenderan dagiti 150 a sangaili a nangirepresentar ti 33 a nasion iti lima a kontinente. Adda pay da Presidente ti European Community Jose Manuel Barrosso; Director General ti United Nations Food and Agriculture Organization Jacques Diouf; ken ni Nobel Peace Prize Laureate Dr. Wangari Maathai.
“He was a farmer who, despite having only four years of formal education, discovered a rice variety that proved to be high-yielding and pest resistant, the sample of which is among the thousands of seeds kept at the global seed vault,” kinuna pay ni Minister Brekk.
Nangipaneknek nga uray nababa laeng ti nagteng nga adal (nagpatingga laeng iti Grade Four), adu dagiti inatiwna a nagraduar kadagiti unibersidad ken kolehio.
(Maigibusto)


text:
Kategoria:Sasao nga Oceaniko
Dagiti subkategoria
Daytoy a kategoria ket addaan kadagiti sumaganad a 8 a subkategoria, manipud iti 8 a dagup.
A
- ► Sasao nga Akinlaud nga Oceaniko (1 K, 104 P)
- ► Sasao nga Is-isla Almiralidad (34 P)
- ► Sasao nga Amianan a Vanuatu (4 K, 7 P)
M
- ► Sasao a Meso-Melanesio (1 K, 64 P)
- ► Sasao a Mikronesio (25 P)
S
- ► Sasao a Baro a Caledonio (31 P)
T
- ► Sasao a Temotu (11 P)
- ► Sasao a Tengnga a Pasipiko (1 K, 7 P)
Pampanid iti kategoria "Sasao nga Oceaniko"
Dagiti sumaganad a 21 a panid ket adda iti daytoy a kategoria, manipud iti 21 a dagup.


text:
(Umis-isem ti langit iti nalaus a ragsak
Nangibisibis iti arbis a makabiag;
Daniw ni Danilo C. Caburian
Brgy. Balawarte, Agoo, La Union
(Umis-isem ti langit iti nalaus a ragsak
Nangibisibis iti arbis a makabiag;
Iti rukib-kaunggan nakaparsuaan
Mabang-aran dagiti tumatayab.)
Dinto magebgeban ti gil-ayab
A mamagrettab mulmulmolan ta barukong
Umamonto dagiti paappupo nga alimukeng
Ta adda bileg dagiti tarigagay.
Dagiti agek, arakup kinatalingenngen.
Riknaen ti maibulos a puyupoy
Adda samay ti nabileg nga agsapa.
Dagiti pumaypayapay a ladawan
Mamagkulding kutibeng kinabirhen
Pusuak, sarraisi ti kristal a danum
Agaludaid nga agturong iti rangkis.
No kaano nga aggibus ti daniw awan makaibaga
Iti tan-ok ni ragsak a silud ti Namarsua
Iti gingget bantay a taeng ti kararua
Bugas darepdep ti nadaeg a namnama
Kinasin-aw ladawan dagiti sampaga!
Ti anniniwan no agpakadan ti malem
Madigos ti rimat kinalibnos pakabuklan;
Adda sadiay ti pudno nga alintatao
Diro a pagimbagan, salluad masakbayan!


text:
VIGAN CITY – Kinuna ni governor-elect Luis “Chavit” Singson nga imposible a tipden ni president-elect Benigno Aquino III a maruk-atan ti pondo manipud iti excise tax ti tabako agsipud ta dagiti tattao ti madusa.
Kinuna ni Singson nga imposible a tipden ni Aquino ti pannakaruk-at ti bingay ti probinsia manipud iti RA 7171 agsipud ta saan nga isu ti madusa no di dagiti tattao.
Impalgak ti gobernador nga ad-adu ti naipit a pondo ti RA 7171 iti babaen ti administrasion ni Pres. Gloria Macapagal-Arroyo agsipud ta nairaman ti pagilian a napuntaan ti economic crisis iti sangalubongan.
“Uray no kasta, napintas met ta nairuartayo met laeng amin,” kinuna ni Singson.
Idi apagtapog ti Pebrero, pinaruk-atan ni Pres. Arroyo dagiti di naited ti national government a bingay dagiti tobacco producing provinces iti excise tax ti tabako nga agdagup iti P6 bilion.
Nakabingay ti Ilocos Sur iti agdagup iti P3 bilion gapu ta ti Ilocos Sur ti kadakkelan ti produksion kadagiti probinsia nga agmulmula iti tabako.
“Imposible a tipdenna daydiay ta saan a siak ti madusa, dagiti tattao ti madusa,” kinuna ni Singson idi masaludsod kenkuana no adda posibilidadna a tipden ni Aquino ti pondo manipud iti RA 7171 gapu ta ni Sen. Manny Villar ti sinuportaran ni Singson.
Inlupek ni Aquino dagiti kinasangona para presidente a pakairamanan ni Villar iti baet ti bilion a nagasto daytoy iti kampania.
Kinuna met ni congressman-elect Ronald Singson a daydi nag-Presidente Corazon Aquino ti nangaprobar iti nasao a linteg ket awan ti gapuna a saan a suportaran ni president-elect Noynoy Aquino.
Iti dayta met la nga interbio, kinuna ni Singson a madadaan nga awatenna ni dati a Bokal Efren Rafanan, Sr. iti nagan ti rekonsiliasion ngem saan daytoy nga agserbi a sigida.
“Masapul a reconciliation with sincerity. Lipatenna ti bukodna nga interes, panunotenna ti pagimbagan ti kaaduan,” kinuna ti gobernador.
Sakbay ti eleksion, imbatad da Atty. Tillie Cordero ken Nestor Segismundo, napinget idi a kritiko ni Singson, ken ni Edwin Antolin, kandidato ti oposision para diputado iti maikadua a distrito, ti panangsuportada iti political kingpin ti Ilocos Sur.#


text:
VIGAN, Ilocos Sur -Inalay-ayan ti hepe ti buro ti panagkalapan ditoy rehion ti amak dagiti mangngalap mainaig iti epekto ti oil spill a naidaknir iti kabaybayan ditoy probinsia.
Kinuna ni Bureau of Fisheries and Aquatic Resources (BFAR) Regional Director Nestor Domenden a saan a mapasamak ti fish kill gapu iti oil spill iti probinsia ti Ilocos Sur agsipud ta saan a napuskol ken naidarnap dagiti slick iti kabaybayan.
“… Awan ti worry nga agpatay dagiti ikan no saan a widespread ti oil spill,” kinuna ni Domenden.
Kinuna ni Domenden nga umadayo dagiti ikan iti yan ti oil spill agsipud ta “daydiay ikan, agbirok iti lugar a nadalus ti angsenna.”
Indagadag ketdi ni Domenden kadagiti mangngalap a no mapanda agkalap iti kabaybayan, adaywanda dagiti oil spill.
“Ta no akasenda ti iketda, posible a kumpet dagiti oil slug ket masabidongan dagiti nakalapanda a lames,” kinuna ni Domenden.
Segun dagiti mangngalap, no nakakaan ti ikan iti nangisit a lana, saan a kayat a gatangen dagiti kumprador agsipud ta agat-gas dagitoy.
Imballakad ni Domenden kadagiti agtagikua kadagiti fish cages a bantayanda dagitoy ket iti kanito nga adda makitada nga umar-arubayan nga slug, ikkatenda dagitoy tapno saanda a kumpet kadagiti cages a mangapektar kadagiti pupok a lames.
Kadagiti met addaan iti taraken a maritangtang, kinuna ni Domenden nga ipanda dagitoy iti naun-uneg a paset ti baybay.
Kanaig daytoy, imballakad ti BFAR regional director kadagiti agindeg iti coastal barangays ti panagtitinnulongda nga agkolekta kadagiti lana sada ikabil iti drum.
Segun iti nasao nga opisial, mabalin nga usaren dagiti nakolekta a nangisit a lana a pagispalto dagiti bumarangay.
“Pagbalinenyo daytoy a trahedia nga oportunidad,” kinuna ti nasao nga opisial.
Kabayatanna, nagtignay dagiti agtuturay iti probinsia ken munisipalidad, maseknan nga ahensia ti gobierno kasta met dagiti coast guard tapno madalusan dagiti coastal barangays a dimmanonan ti oil spill.
Impatalged met ni Gov. Luis “Chavit” Singson iti tulong ti gobierno probinsial kadagiti coastal barangays a naapektaran iti oil spill idinto nga innayonna a kiddawenna iti nasional a gobierno iti pannakaala ti aerial survey iti kabaybayan ti probinsia tapno madetermina ti kalawa ti oil spill.
Iti Candon City, nagtitinnulong ti City Environment and Natural Resources Office ken ti Coast Guard a naggikkat kadagiti lana ken alkitran iti igid ti baybay iti sakup ti siudad.
Iti Narvacan, imbilin ni Mayor Zuriel Zaragoza ti pannakadalus ti igid ti baybay ti San Pedro ken Pantoc, dua a coastal barangays a nagdakniran dagiti nangisit a lana.
Agingga ita, di pay ammo no iti naisadsad a Myanmar vessel sadiay Bolinao, Pangasinan ti naggapuan ti oil spill.#


text:
Kategoria:Dagiti kapitolio
Dagiti subkategoria
Daytoy a kategoria ket addaan kadagiti sumaganad a 7 a subkategoria, manipud iti 7 a dagup.
A
- ► Dagiti kapitolio idiay Abagatan nga Amerika (6 K, 6 P)
- ► Dagiti kapitolio idiay Amianan nga Amerika (5 K, 4 P)
- ► Dagiti kapitolio idiay Aprika (10 K, 12 P)
- ► Dagiti kapitolio idiay Asia (43 K, 51 P)
D
- ► Dagiti dati a nailian a kapitolio (5 P)
E
- ► Dagiti kapitolio idiay Europa (21 K, 31 P)
Pampanid iti kategoria "Dagiti kapitolio"
Dagiti sumaganad a 2 a panid ket adda iti daytoy a kategoria, manipud iti 2 a dagup.


text: ‘LONGEST BRIDGE’. Saan a sinamir dagiti agtuturay a pakaibilangan da dati a House Deputy Speaker Eric Singson, Congressman Ryan Luis Singson, Vice Governor Deogracias Victor Savellano, Bokal Robert Tudayan, dagiti dadduma pay nga opisial ti probinsia ken ili ti Cervantes, Ilocos Sur, ken dagiti bisita a pakaibilangan dagiti kameng ti media, ti pudot ti init bayat ti pannagnada iti nailukat nga Aluling Bridge a mabirbirngasan iti ‘longest bridge’ gapu iti nasurok tallo dekada a kapautna a naileppas. (Danta Tacata)


text:
SAN FERNANDO CITY – Kas paset iti second level ti regular a programa ti
promosion dagiti polis iti 2008, agdagup iti 826 a polis iti rehion I
ti naipromot iti ranggoda itay nabiit.
Kinuna ni Police Chief Supt. Luizo C. Ticman, regional director ti Police Regional Office 1, a “pammigbig iti propesional a kabaelan” iti pannakaipromot dagiti polis iti sumaruno a nangatngato a ranggoda.
Naiyaspili ti baro a ranggoda iti 46 a Police Commissioned Officers (PCO) a pakairamanan 17 Police Senior Inspectors ken 27 Police Chief Inspectors ken 780 a Police Non-Commissioned officers (PNCO) a pakaibilangan ti 423 a Police Officer 1 (PO1) a naipromot a Police Officer 2 (PO2); 118 PO2s a naipromot a PO3; 33 PO3s a naipromot a SPO1; 39 SPO1s a naipromot a SPO2, 124 SPO2s a naipromot a SPO3, ken 43 SPO3s a naipromot a SPO4.
Kinuna ni Ticman a kaapiring ti nangatngato a ranggo ti dakdakkel a responsibilidad.
Inyunay-unay ni Ticman nga iti panagpangato ti ranggo ti maysa nga polis, kasapulan met a padur-asenna ti abilidadna a kas lider agsipud ta daytoy ti maysa kadagiti kangrunaan a panggep ti PNP Integrated Transformation Program, ti pannakatubay dagiti lider iti amin a level.
Kinarit pay ni Ticman dagiti adda iti babaenna nga itedda ti amin a kabaelanda, nalinteg ken nainkalintegan ti aramidda, ken ibaklayda iti pagrebbenganda a dedikado ken nainpropesionalan iti panangipakatda iti linteg.
Indagadag ni Ticman nga itultuloy dagiti naipromot nga ited ti dayaw iti PRO1 ken iti sibubukel a PNP.#


text:
Pagsasao nga Abellen
Ti Abellen, Abenlen,wenno Aburlin ket ti pagsasao a Sambaliko. Daytoy ket addaan iti agarup a 3,500 nga agsasao (Stone 2005) ken isasao dagiti bassit a komunidad ti Aeta idiay probinsia ti Tarlac, Filipinas.
Dagiti lokasion[urnosen | urnosen ti taudan]
Inreporta ti Ethnologue dagiti agsaao iti Abellen kadagiti sumaganad a lokasion idiay probinsia ti Tarlac.
Inreporta pay ni Himes (2012)[4] ti lokasion ti Abellen iti sitio Loob-Bunga, baranggay Poon Bato, Botolan, Zambales.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Reperensia ti Pagsasao nga Abellen iti Ethnologue (maika-17 nga ed., 2013)
- ^ Abellen iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Abenlen Ayta". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Himes, Ronald S. 2012. “The Central Luzon Group of Languages”. Oceanic Linguistics 51 (2). University of Hawai'i Press: 490–537.


text:
Thursday, December 7, 2017
COMUNAL MINI-DAM TI BRGY. REPPA-AC, MAPAGNUMARANDAN
Cabugao, Ilocos Sur – Naan-anayen a nairingpas ti pagpakunotan dagiti mannalon iti Barangay Pug-os; Reppa-ac ken ti Barangay Bato babaen iti pannakaaramid ti kongkreto a Mini-dam a pagurnongan ti danum iti waig a mabatogan ti Barangay Reppa-ac, Cabugao, Ilocos Sur.
Nainagoraran daytoy a Mini-dam idi Disiembre 1, 2017 babaen iti panangidaulo ni Mayor Josh Edward S. Cobangbang a binayabay dagiti Opisiales ti ili; Barangay; Asosasion ken dagiti lumugar kadagiti nadakamat a barangay ken kas maysa a pangkulminar iti panagselebrar ti panagkasangay ti Ama ti Ili kadayta a petsa.
Daytoy a mini-dam ket pagpaulian/pagpakunotan ti danum dagiti mannalon iti tallo a nadakamat a barangay babaen iti panangidaulo ni Mr. Prudencio Castillo, Presidente.
Segun ken ni Mr. Obas Bill Y. Baclig, AT, Destino a Teknisian ti Munisipio kadagitoy a barangay nga umabot ti 100 Ektaria ti matalon no Wet Season Crop (Hunio Nobiembre) idinto ta 30 Ektaria met ti matalon iti Dry Season (Disiembre-Mayo). Pagay ken mais ti kaaduan a maimula iti Wet Season idinto ta tabako; pagay, mais ken nagduduma a natnateng ken cash crops iti Dry Season.
Rehistradon iti Securities and Exchange Commission (SEC) ti Pug-os-Reppa-ac-Bato Irrigators’ Association, Inc. ken addaanen iti 104 a kameng. Agmitingda iti umuna a Domingo iti kada tallo a bulan.
Iti mitingda idi Disiembre 2, 2017, napagtutulaganda iti panagitedda iti Annual Fee a P120 iti kada miembro ken iti regular a panagdalusda iti waig; kanal ken iti minidam-da.
Daytoy a proyekto ket paset pay laeng ti immuna a nayimplimentar a pannakapasayaat dagiti pagpadanuman kadagitoy tallo a barangay babaen iti Administrasion ni Mayor Edgardo “Ediboy” S. Cobangbang, Jr. ken maitultuloy iti agdama babaen iti LGU-Cabugao nga idauluan ni Mayor Josh Edward S. Cobangbang.
Iti pannaki-amad ti Web In-Action kadagiti makausar iti minidam, imbatadda a manam-ayanda ita iti panangpadanumda iti pagtatalonanda ta addan masnop a pagalaanda iti danumenda para kadagiti mulada. Impeksada pay iti naan-anay a panagyamanda iti Gobierno Munisipal ti ili a Cabugao kadagitoy a nainayon a nagprogresuan kadagiti barangayda. # (Web In-Action)
Posted by Bayan ng Cabugao, Ilocos Sur at 2:41 PM
Subscribe to: Post Comments (Atom)


text:
Komentario ni Melvin F. Bandonil
Maysa a flat aerofoil ti boomerang a no impalapalmo ket agsubli met laeng kenka a nangipalapal. Naaramid manipud iti kayo wenno iti plastik; ngem idi un-unana a panawen ket manipud iti tulang, segun iti pakasaritaan daytoy. Dagiti Australiano ti mapapati nga immuna a nangus-usar itoy iti panaganup, iti isport ken dadduma pay a paglinglingayan. Palapal a no agballatek ket agsubli iti nagtaudanna nga ima.
Mabalin met nga awagan a boomerang ti balikas a nagsubli met laeng iti nangiyibbet. Kastoy ti mapaspasamak iti agdama iti politikal nga eksena. Isuna laeng ta saan a naaluadan ti nangipalapal ti saona ket iti panagsubli daytoy iti tuktokna met laeng a nanaltuok; ket napasamak la ket ngarud dagiti saan nga agpulsot a ngilangil, sakuntip no di man agsisilpo a ngayemngem dagiti dadduma a naparaipusan pay iti misuot a kulot.
Iti kanayon a panagpasagid ni Presidente Benigno Simeon Aquino III iti bitla-panagsaritana maipapan kadagiti non-performing nga ahensia ti gobierno, kas iti nagasang nga insawangna iti maika-4 a SONA: “Nagkaroon kayo ng tatlong taon para ipakitang handa kayong umayos; ngayon, hahanapin, kung hindi pa kayo nahahanap, pero ‘yung ‘di talaga mahahanap, lalahatin na po natin kayong lahat.”
Wen a, napalabasen ti tallo a tawen, ngem adda pay laeng met makita nga anniniwan-aridaed ti napalabas a nangkammet iti duyog ti pagilian, dagiti nalalapad ken sidingan a dakulap.
Isu a kunana pay iti nagasgasang manen a balikas: “Saan po kaya kumukuha ng kapal ng mukha, ang mga kawani sa ahensyang ito?” Makapaaprad met iti karabukob agsipud ta iti laeng ‘salitang kanto’ a mangngegan kadagita kakasta a balikas.
Iti founding anniversary ti National Irrigation Administration, inimbitaranda ni PNoy nga agsarita, ta barbareng no adda itedna a 10T pesos a performance bonus a kas iti intedna iti DPWH. Ti rigatna, ti isem a mangnamnama iti grasia, nasukatan iti disgrasia, agsipud ta malaksid a saan a nangted iti bonus, nagunget pay. Sa kalpasan daytoy, ti pannakaikkat ti panguloda, ni NIA Administrator Antonio Nangel.
Simmaruno a nakaraman iti nagasang a pannakaisawang ket ti Bureau of Customs gapu iti saan met laengen a mapasardeng nga illegal nga aramid iti uneg ti ahensia. Gapu itoy a ‘nagasang a panagsarsarita’ ti pangulo, nabainan dagiti mangidaulo, partikular da BoC Commissioner Ruffy Biazon ken ti hepe ti Intelligence Group Danilo Lim, ket indatagda ti inda panaglusulos. Saan nga inawat ti presidente ti panaglusulos ni Biazon.
Bombastic style ti kastoy a panagbambanat ni PNoy, segun kada Senador Panfilo Lacson ken Francis Pangilinan. Bombastic ta kunam la no bomba—atomic bomb a nagbettak iti lulonan dagiti maseknan nga ahensia, kangrunaanen dagiti mangidaulo kadagitoy nga ahensia a nagbettakan ti bomba. Ngem napeggad la unay ti bimtak a bomba-bunganga ta mairamraman dagiti inosente iti saritaan.
Kunaen met dagiti agpalpaliiw iti politikal nga eksena nga iti daytoy nga istilo ti presidente nga awanan serregna a banat, no saan kano nga agannad, amangan no agsubli met laeng kenkuana ti awanan preno a panagbabalawna.
Iti kaudian, binabalawna ti NBI gapu kano ta adda dagiti sumagmamano a di mapagtalkan a kameng itoy. Nagangayanna, indatag ni NBI Director Nonnatus Rojas ti panaglusulosna. Kas kangatuan wenno mangidaulo iti NBI, nasken nga aramidenna dayta a kas maitutop, lalo no saanen nga agtalek pay ti presidente kenkuana.
Saan nga agtalek ti Pangulo iti NBI ta kas iti naipadamag, sumagmamano kano kadagiti nangangato nga opisial daytoy ti saan a mapagtalkan. Isu nga insuko ni PNoy ni Reyna dagiti Pork Barrel iti PNP, imbes nga iti NBI ta isu ti investigating agency dagiti anomalia iti PDAF ken Malampaya Fund.
Adda dagiti saan a mapagtalkan, kasta ti termino, ta uray ni DoJ Chief Leila de Lima ket kunana a tallo kadagiti uppat a deputy directors ti addaan iti trust and integrity issues, kayatna a sawen, adda maysa a mapagduaduaan ti panagserbina iti ahensia.
Iti dayta a napasamak, ad-adda la ket ngarud a naisango iti nakain-inaka a kasasaad ti NBI ta irrevocable, saanen a maibabawi pay ti resignation ni director. Awan ti makita ni de Lima a talkenna iti napanawan ni Rojas.
Dayta ti parikut. Namitlo beses kano a kinasarita ni Sek. de Lima ni Director Rojas ngem insungbat kano ti naud-udi: “Ma’am, I really feel that it is the most honorable thing to do, and I want to keep my honor intact. So when I leave, I have my honor and integrity intact.”
Kinasao kano ni PNoy ni Director Rojas, iti ababa a pannao, inay-ayona, ngem napaay. Ta ngamin, gagangay a dagiti tattao a natakneng ken addaan iti dayaw ket addaanda iti maymaysa a sao—saan nga agbaliwbaliw, saan a sirkero, no ania daydiay inibbatannan a sao, sustenerennan dayta a banag, agwagayway dayta iti ikub ti propesionalismo, saan nga iti ikub ti ‘salitang’ kanto.
Saan ngamin a naannad ti Pangulo kadagiti ibbetanna a balikas, a kumporme ditan ti matamaan agraman dagiti natakneng nga agserserbi. Agsao koma nga addaan napintek nga otoridad ken kas pangulo ti pagilian. No agtultuloy latta ti bombastic style tunggal agiwaragawag wenno ag-SONA, umadu ket umadu met ti mapasugkianna ket agsubli la ket ngarud kenkuana dayta nga aramidna. Agboomerang a makunkuna.#


text:
BANTAY, Ilocos Sur – Inyalat ti Baguio City ti kampeonato iti maikadua a Philippine Olympic Festival a naangay itay Mar. 5-12 ditoy nga ili.
Iti panagkampeonna, inyawid ti Siudad ti Saleng ti 80 a balitok, adayo a maikadua ti Pangasinan babaen ti 56 a balitok idinto a maikatlo ti La Union babaen ti 39 a balitok.
Intarayan ti Baguio City dagiti kinasalipna kalpasan ti panangrimbaw dagiti atletana dagiti kinasalipda iti judo, taekwondo, wrestling, arnis, muay thai, archery ken dadduma nga events.
Adda iti maikasiam a puesto ti Ilocos Sur, host province iti daytoy a qualifying games nga inangay ti POC.
Karimatan kadagiti atleta ti Baguio City ni Ana Melissa de Leon a nangiyalat iti innem a balitok iti arnis iti pana-ngidaulona dagiti dadduma pay a kakaduana a pakaibilangan ni Christopher de Leon nga adina a nangabak iti tallo a balitok ken nangubonanda iti kadagupan a 20 iti 25 a nakataya a medalia a balitok.
Nagminas iti 13 a balitok dagiti taekwondo jins a pakaibilangan da Mark Aldrin Rico, Dennis Pizarro, Daniel Kevin, Ivan Niño Tindoc, Benjamin Keith Sembrano, Fernand Delizo, Francis Bambico ken dagiti kaduada a babbai a pakairamanan da Jessica Arellano, Patricia Delizo ken Iyra Tindoc.
Inyalat met dagiti judokas a pakaibilangan da Karl Banganan, Julio Elias de Lenio, Saldon Caoile, Brenth Bilalat, Jerome Cayatog, Francis Dave Rillera ken Clarence Onanat ti 13 iti 15 a nakataya a balitok; saggatlo a balitok ti inabak da Kristian Lango Sakiwat ken Renaldo Estabilo iti arnis; idinto a saggaysa a balitok ti inabak da Jay Olod, Johnny Bitaga, Jason Sanwangin, Alvin Velasco ken Clint Annawe iti muay thai.
Ti kadagupan a medal standings (gold, silver and bronze):
Baguio – 80, 68, 71; Pangasinan – 56, 36, 45; La Union – 39, 42, 39; Bulacan – 37, 25, 15; Nueva Ecija – 32, 22, 25; Zambales – 24, 34, 24 Ilocos Norte – 20, 18, 25 Angeles – 16, 13, 17; Ilocos Sur – 12, 17, 32; Benguet – 10, 13, 26; Cagayan – 9, 17, 21; Ifugao – 8, 6, 3; Isabela – 0, 2, 4; Abra – 0, 1, 1; Nueva Viscaya – 0, 0, 1; Tarlac – 0, 0, 1; Olongapo City – 0, 0, 1.#


text:
Listaan dagiti partido ti politika idiay Filipinas
Adda adu ken agduduma a parpartido ti politika ti Filipinas. Kaaduan dagiti pannakaikameng iti partido ket kangrunaan a buklen dagiti politikal a pigura ken dagiti daulo, nga addaan laeng iti bassit wenno awan unay dagiti kasisigud a pannakaikameng.
Ti Filipinas ket addaan iti adu a partido a sistema nga addaan kadagiti nadumaduma a partido ti politika, a ti maysa a partido ket masanay nga addaan iti gundaway nga agmaymaysa a makagun-od iti bileg, ken dagiti partido ket naskenda agtitinnulong tapno mangporma kadagiti agkaykaysa a gobierno para iti maikanada ken panagpalaka. Gapu ta awan kadagiti partido ti politika ket addaan iti makatalinaay a pannakaikameng a pakarang-ayan kadagiti daulo ti partido, kaaduan kadagiti partido ti politika ket addaan ti karakter iti ibabangon-pannakatnag-ibabangon.
Adda dagiti tallo a kita dagiti partido idiay Filipinas. Dagitoy ket dagiti: (a) kangrunaan a partido, a maitunos kadagiti tradisional a partido ti politika; (b) bassit a partido wenno dagiti gunglo ti listaan-partido, nga agkamkammatalek iti sistema ti listaan-partido tapno mangabak kadagiti tugaw iti Kongreso; ken (c) rehional wenno dagiti partido ti probinsia, a maitunos iti amin a paset ti rehion wenno dagiti gunglo iti amin a paset ti probinsia.


text:
NARVACAN, Ilocos Sur – Maysa a lending company ti naireport a natakawan sadiay Barangay Sta. Lucia ditoy nga ili a mapattapatta a naiwayat idi rabii ti Oktubre 17.
Nagreport iti polis ni Rogelio Pabuyan Abar, 36, awanan asawa, branch manager ti Puhunan Microventures Phil Financing Company Inc., ken residente iti Barangay Poblacion West, San Ildefonso, Ilocos Sur a sinerrek dagiti di pay nabigbig a mannanakaw ti opisina ti pagpapaayanna a kompania ket natakaw ti dua a laptop, 7 a tablet, 2 selpon a mapattapatta nga agbalor amin iti P99,000.00.
Iti panagimbestiga dagiti polis, naduktalan a dinadael dagiti mannanakaw ti door knob ti akinlikud a ridaw ti opisina ket ditoy ti mapapati a simrekan ken rimmuaranda.
Kabayatanna, maysa a paltog a nayisio iti maysa a caretaker iti boarding house ti naireport iti police station ditoy a mapukpukaw sipud pay idi Oktubre 12.
Inreport laeng ni Romulo La Peña Pasion, 73, naasawaan, residente iti Brgy. San Agustin, ditoy siudad idi bigat ti Oktubre 15 a mapukpukaw ti paltog ni Betty a baketna a Taurus 9mm pistol/PT111 a mapapati a tinakaw ti di pay nabigbig a suspek.
Segun ken ni La Peña, naited ti paltog ken ni Regie Domundon y De La Peña, 35, caretaker tapno adda armas daytoy no agbantay ti ipakpakaserana a balayna.
Kinuna met ni Domundon nga idi alas 7:00 ti bigat ti Oktubre 12, inkabilna ti nangisit a belt bag a naggianan ti paltog iti uneg ti nipa hut tapno sublaten nga usaren ti sumaruno nga agbantay.
Ngem naduktalan laengen ni Domundon iti sumuno nga aldaw a saan a nagreport ti mangsublat kenkuana nga agaywan ken awanen ti belt bag iti nangikabilanna.
Nagsawar ni Domundon ken nagsaludsod kadagiti agkaskasera ngem dina nasapulan ti belt bag.
Maysa a Rowena Buenavista y Gao-Gao, 25, sabali pay a caretaker, ken residente iti Barangay San Elias, Sigay ti nagkuna a nakitana ti nasao a bag idi agarup 1:30 ti malem iti nadakamat a petsa bayat ti panag-surf-na iti internet.
Agtultuloy ti panagimbestiga dagiti polis mainaig iti nasao nga insidente. (Tawid News)


text:
CANDON CITY – Napaltogan ti maysa a lalaki iti uneg mismo iti videoke bar a kukuana babaen dagiti dua a kustomer idiay Paras ditoy.
Pinaltogan ti di nabigbig a dua a lalaki i biktima a ni Viviano Cortado y Gabayan, 55, akinkukua ti Survivor Videoke Bar, ken residente iti barangay Paypayad ditoy met laeng siudad.
Iti inisial nga imbestigasion ti polis, naginom dagiti dua a suspek iti nasao a videoke bar ket idi pumanawdan, siningir ti biktima ida a puon ti nagpudotan dagitoy.
Pimmanaw apagbiit dagiti suspek ngem nagsublida a nakalugan iti motorsiklo ket bayat ti pannakipatangda manen iti biktima, mapapati a bigla nga inasut ti maysa kadagiti suspek ti paltogna a 9mm ket pinaltoganna ti biktima.
Naitaray ti biktima iti Candon City Hospital sa naiyalis iti ospital idiay San Fernando, La Union gapu iti grabe a sugatna.
Naglibas dagiti suspetsa ket birbiroken ita dagiti polis.


text:
Thursday, December 21, 2017
EMERGENCY SHELTER CASH ASSISTANCE, 219 TI IMMAWAT
Cabugao, Ilocos Sur – Inawat ti umabot iti 219 a Recipients nga umili a nadadaelan ti pagtaenganda (partially and totally damaged) iti kallabes a panagbagyona babaen iti panangited ti Department of Social Welfare and Development (DSWD)-Region 1 a naidalan iti LGU-Cabugao itay nabiit ditoy Munisipio ti Cabugao, Ilocos Sur.
Pinagyamanan dagiti Recipients ti naited nga Emergency Shelter Cash Assistance Project (ESCAP) ti DSWD Region 1 ken pagyamananda pay iti agtultuloy a panangtarabay ti LGU-Cabugao nga idauluan ni Mayor Josh Edward S. Cobangbang ta adda daytoy a saranay kadagiti nadadaelan ti balayda iti naglabas a Bagyo Lawin.
Dagiti Staff ti MSWDO nga idauluan ni MSWD Officer Lydia S. Gazmen iti timmulong kadagiti nag-claim nga umili sakbay nga inawatda ti mabatayanda a gatad. # (Web In-Action)
Pinagyamanan dagiti Recipients ti naited nga Emergency Shelter Cash Assistance Project (ESCAP) ti DSWD Region 1 ken pagyamananda pay iti agtultuloy a panangtarabay ti LGU-Cabugao nga idauluan ni Mayor Josh Edward S. Cobangbang ta adda daytoy a saranay kadagiti nadadaelan ti balayda iti naglabas a Bagyo Lawin.
Dagiti Staff ti MSWDO nga idauluan ni MSWD Officer Lydia S. Gazmen iti timmulong kadagiti nag-claim nga umili sakbay nga inawatda ti mabatayanda a gatad. # (Web In-Action)
Posted by Bayan ng Cabugao, Ilocos Sur at 12:25 PM
Subscribe to: Post Comments (Atom)


text:
CANDON CITY – Maysa nga ex-kapitan ti barangay ti natay kalpasan a pinaltogan ti saan a nabigbig a suspek iti barangay San Nicolas, ditoy.
Nabigbig ti biktima a ni Cesar Bonson y Tolentino, residente iti barangay San Pedro iti daytoy a siudad ngem taktakuaten pay laeng dagiti pannakabagi ti linteg ti kinaasino ti nangpaltog kenkuana.
Segun iti inbestigasion ti polis, madama ti panaginom ti biktima ken dagiti kakaduana a da Oscar Tejada, 53; Joselito Biala, 45; ken Roger Gacusan, 46, agpapada a residente iti San Pedro ken ni Danilo Reynante, 37, iti pagtaengan ni Tejada idi bigla nga immasideg ti nakaabungot a lalaki iti likudan ti biktima sana pinaltogan daytoy.
Nagtataray dagiti agiinom iti butengda ket idi agsublida, nakitada laengen ti biktima a nakadata iti daga nga addaan sugat iti ulo ken likudna.
Intaray dagiti pannakabagi ti linteg ti biktima iti ospital ngem naideklara nga awanen ti biagna.
Naglibas ti suspetsa kalpasan ti pammapatay.
Di pay ammo no ania ti motibo ken no asino ti nangisayangkat iti pammapatay.


text:
Sinursuran: Kolum ni Jobert M. Pacnis
(Maudi a paset)
Iti iseserrekko iti kolehio iti siudad ti Tuguegarao, ti pudno a naganko ti nagbalin nga awag dagiti kaadalak kaniak. Malaksid laeng kadagiti kakaseraak— a kailiak— ta ti latta Anton ti nagbalin a birngasko. Naimbag laeng ta awan ti nakaammo kadagiti kaadalak. Sabagay, samiweng metten kadagiti lapayagko dayta a nagan.
Ta saanen a maikkat pay ti nagan iti sirok ti latok!
Ngem addaak idin iti maikatlo a tukad iti kolehio idi panaganannak iti Jopacs ti maysa kadagiti sangapulo a ka-major-ak iti College Of Engineering iti Cagayan State University, Carig, Tuguegarao City. Pinagtiponna ti nagan ken apeliedok. Mas social daw pakinggan. Ken natartarus a baliksen. Ania pay, isu daytan ti naganko kadakuada agingga a naturposmi ti lima a tawen a kursomi.
Iti panagsursuratko iti sarita, ditoy a naalak manen ti sabali a naganko aglalo kadagiti kabaddungalan a mannurat. Iti daydi pasalip ti humorous story, naguyugoy man ti riknak a mangsurat iti balabala ti sarita a nabasak iti libro ni Manong Jimmy Agpalo, ti Duyog ti Singasing II. Dinakamatna ditoy no kasano ti mangsurat iti nakakatkatawa a sarita a mangabak iti pasalip. Ken ania dagiti rumbeng a liklikan itoy a genre.
Gapu ta awan san ti di makaammo iti sarita iti Inglis nga Sleeping Beauty, daytoy man ti trinatar ni Manong Jimmy. Kasano ti pamay-an tapno agbalin a humorous? Siempre, kas kadagiti gag shows, ispupen kano ti paulona. Isliping Teody, kunana. Sana imbaskag dagiti sentence outline a mabalin a suroten. Palubosanka nga agbasbasa a mangsurat kadaytoy ket isalipmo no isu, kunana pay.
Ania pay ngarud, nangaramidak a dagus iti sarita a kas iti suhestion ni Manong Jimmy. Ket napalalo a ragsakko idi magun-od daytoy ti Maikatlo a Gunggona.
Sipud idin, nagbalinen a Teody (Tiudi no dadduma) ti birngasko kadagiti pada a mannurat. Kaaweng kano met laeng daydi impangabakko a sarita iti salip dagiti agdadamo, ti Maestro Odi.
Iti met kinamannursurok ita, naaweng a Sir Job, Si Jobert, wenno Sir Pacnis ti awag dagiti ubbingmi kaniak. Ken kadagiti nagbalinen nga adalak a nakaragpat metten kadagiti arapaapda. Uray nakangatodan iti adal, a nangatngato payen ti saadda, dida latta a maikkat dayta a tawagda kaniak. Ket makunak a pudno la unay nga awan ngatan ti kararagsakan a paset iti biag ti mannursuro ti makitana a nagballigi dagiti sigud nga adalanna ken am-ammoda latta iti agnanayon.
Wen, addaantayo kadagiti nadumaduma a nagan. Ngem maipaganetget laeng a maymaysa koma ti usarentayo iti ania man a legal a transaksion iti biagtayo. Ngem sakbay nga usarentayo daytoy, siguraduen pay a daytoy ti nakarehistro iti NSO. Ta uray bassit laeng a biddut iti ispeling, dakkelen a taktak ken paggastuan iti masanguanan no di agpapada dagiti inus-usartayo/nakalanad a nagan iti nagbuniagan (baptismal), rehistro iti munisipio, rehistro iti NSO, dokumento iti pagadalan ken dadduma pay. Isu nga agingga a nasapa pay, aturenen dagiti biddut a nagantayo.
Anton. Butonton. Jopacs. Teody wenno Tiudi. Sir Job, Sir Jobert. Sir Pacnis. Nadumaduma a pangnaganda kaniak agpapan kadagitoy. Ngem tunggal maysa, addaan iti namaris a pakasaritaan—wen, makunak a kasta itan. Karaip dagitoy a nagan ti relasionko iti tao a mangaw-awag kaniak kadagitoy. Relasion a mangpasinged iti panagaammo.#


text:
Springfield, Illinois
Ti Springfield ket isu ti kapitolio ti Estado ti Illinois ken ti tugaw ti kondado ti Kondado ti Sangamon ken addaan iti populasion iti 116,250 manipud ti senso ti Estados Unidos idi 2010, ken mangaramid daytoy ti maikanem a kaaduan ti populasion a siudad iti estado[5] Isu daytoy ti kadakkelan a siudad idiay sentral nga Illinois. Manipud idi 2013, ti populasion ti siudad ket nakarkulo nga immadu iti 117,006, nga addaan kadagiti sumurok a 211,700 tattao nga agtataeng iti Estadistika a Lugar ti Metropolitano ti Springfield, a mangiraman ti Kondado ti Sangamon ken ti kaarubana a Kondado ti Menard.[6] Ti agdama nga aldaw nga Springfield ket immuna idi a tinagtagitao babaen dagiti Amerikano a Europeano idi naladaw a tawtawen ti 1810, idi asideg a panawen ti panagbalin nga estado ti Illinois. Ti kadayegannga umili ket ni Abraham Lincoln, nga isu ket nagtaeng idiay Springfield manipud idi 1837 aginggana idi 1861, idi isu ket napan idiay White House a kas Presidente.
Dagiti nagibasaran[urnosen | urnosen ti taudan]
- ^ Barry Popik, Smoky City, barrypopik.com website, March 27, 2005
- ^ Opisial a website
- ^ a b c Springfield Online Naal idi Abril 13, 2007
- ^ "Springfield (city), Illinois". State & County QuickFacts. U.S. Census Bureau. 8 Hulio 2014. Naala idi 15 Septiembre 2014.
- ^ "2010 Census Data - 2010 Census". 2010.census.gov. Naala idi 2012-03-12.
- ^ "Estimates of Resident Population Change and Rankings: July 1, 2012 to July 1, 2013". U.S. Census Bureau, Population Division. Marso 2014. Naala idi 16 Septiembre 2014.
Dagiti akinruar a silpo[urnosen | urnosen ti taudan]
Midia a mainaig iti Springfield, Illinois iti Wikimedia Commons
Pakaammo ti panagbiahe idiay Springfield, Illinois manipud iti Wikivoyage (iti Ingles)


text:
Imbatad ni Mrs. Aida S. Cueto, Focal Person ti 4 P’s Municipal Operations Office (MOO)-LGU Cabugao nga aganay a 1,500 ti bilang dagiti P’4 s Beneficiaries a mapan mangawat iti dua a bulan a kaibatogan ti Cash Grant-da (Enero-Pebrero 2015).
Innayon ni Miss Cueto a nalpasen ti Family Development Session-da kadagiti 4 P’s Members iti 33 a barangay ti ili ken revalidation ti 4 P’s Additional Members iti bulan ti Pebrero 2015 ket ar-aramidenda ti reportda a maisubmiter iti 4 P’s Provincial Operation’s Office (PPO) kalpasanna.
Dagitoy nga aksion ken inisiatiba ket maigapu iti nasaknap a pannakaipakat ti pro-poor program ken iti agtultuloy a pannakikammayet ti Gobierno Munisipal nga idauluan ni Mayor Edgardo “Ediboy” S. Cobangbang, Jr. kadagiti maseknan/tumulong nga Ahensia a kas iti DSWD a katulonganda a mangipatungpal kadaytoy a programa para kadagiti marigrigat a kaamaan ti kagimongan. # (Web In-Action)


text:
Sasao a Malayo-Polinesio
Ti sasao a Malayo-Polinesio ket dagiti subgrupo ti sasao nga Austronesio nga addaan kadagiti agarup a 385.5 a riwriw nga agsasao. Ti sasao a Malayo-Polinesio ket insasao babaen dagiti Tattao nga Austronesio dagiti isla a pagilian ti Abagatan a daya nga Asia ken ti Taaw Pasipiko, ken adda met ti basbassit a bilang idiay kontinental nga Asia. Ti Cambodia, Laos, ken Bietnam ket agserbi a kas ti heograpiko a pagbeddengan, ken adu a mapan idiay peninsula ti Malayo. Idiay akin-amianan unay a heograpikal a pagbeddengan ket saan a lumabas iti labes ti amianan ti Pattani, a mabirukan daytoy idiay akin-abagatan a Tailandia. Ti Malagasi ket naisasao idiay isla ti Madagascar a mabirukan idiay akindaya nga aplaya ti Aprika idiay Taaw Indiano. Ti paset ti pamilia ti pagsasao ket mangipakita ti napigsa nga impluensia iti Sanskrito ken naisangayan ti Arabiko gapu ta ti akinlaud a parte ti rehion ket adu nga ayan ti Budismo, Hinduismo, ken manipud idi maika-10 a siglo, ti Islam.
Dagiti linaon
Dagiti pagsasao[urnosen | urnosen ti taudan]
Ti sasao a Nuklear a Malayo-Polinesio ket insasao babaen dagiti agarup a 230 a riwriw a tattao ken mairaman ti Malayo (Indones ken Malaysio), Sundanes, Habanes, Bugines, Balines, Acehnes; ken ti pay sasao nga Oceaniko, a mairaman ti Tolai, Gilbertes, Fijiano, ken ti sasao a Polinesio a kasti Hawyano, Māori, Samoano, Tahitiano, ken Tongano.
Ti sasao a Filipino ket insasao babaen dagiti agarup a 100 a riwriw a tattao ken mairaman ti Tagalog (Filipino), Cebuano, Ilokano, Hiligaynon, Bikol Sentral, Waraywaray, ken Kapampangan, ti tunggal maysa kaniada ket addaan iti saan a basbassit ngem tallo a riwriw nga agsasao.
Ti kaaduan a nagisasao a pagsasao a Borneano ket ti Malagasi, nga addaan kadagiti 20 a riwriw a mangisasao.
Pannakaidasig[urnosen | urnosen ti taudan]
Ti sasao a Malayo-Polinesio ket makibinnigay kadagiti nadumaduma a panagpabaro iti ponolohia ken leksiko iti akindaya a sasao a Formosano, a mairaman ti panaglimpia ti proto-Austronesio ti *t, *C to /t/ and *n, *N to /n/, ti panagiyallatiw ti *S to /h/, ken ti bokabulario a kas ti *lima "lima" a saan dagitoy a naibagbaga iti sasao a Formosano. Nupay kasta, daytoy ket saan a mailinia iti ania man a maysa a sanga. Ti panagusig idi 2008 ti Database ti Batayan a Bokabulario ti Austronesio ket mangpaltiing a ti kaasitgan a koneksion ket iti Paiwan, ngem datoy ket mangited laeng iti dayta a koneksion iti 75% nga agpang ti kompedensia.
Mangbukel ti Malayo-Polinesio ti adu a bilang dagiti bassit a rimpuok ti lokal a pagsasao, nga adda met ti maysa a mailaksid ti Oceaniko, ti laeng dakkel a grupo a nakontrukto manen ken saan a masuppiat nga umiso. Dagiti amin a dakkel a grupo iti kaunegan ti Malayo-Polinesio ket masuppiatan. Ti pamilia ket tradisional a nabingbingayen kadagiti sanga ti Akinlaud ("Hesperonesiao"), Tengnga, ken Akindaya. Nupay kasta, adda laeng bassit a suporta para kadagitoy a grupo; ti sasao a Tengnga a Malayo-Polinesio ket naidumduma gapu ta tipolohikoda a Melanesio gapu ti epekto ti subestrato ti sasao a Papuano ti akindaya nga Indonesia, kas met kapada ti sasao nga Akindaya a Malayo-Polinesio, bayat a ti Akinlaud a sanga a saan pay a nakapan iti kasta a nakaro a kontak a panagbaliw.
Insingasing da Wouk ken Ross (2002) ti sanag ti Nuklear a Malayo-Polinesio, a naibatay iti di marupir a simplipikasion ti pannakailinia ti Austronesio iti sintaksis ti pagsasao a proto-Malayo-Polinesio, a mabirukan iti amin a paset ti Indonesia malaksid iti kaaduan ti Borneo ken ti amianan ti Sulawesi. Gaou ta ti Nuklear a Malayo-Polinesio ket manginayon kadagiti sangkabassit nga Akinlaud a Malayo-Polinesio a kakuyogna ti Tengnga–Akindaya a Malayo-Polinesio, ginudua da Wouk ken Ross ti Akinlaud a Malayo-Polinesio iti maysa a "Akin-uneg" a grupo iti Sulawesi ken ti Is-isla Sunda, a no maikuyogda iti Tengnga–Akindaya ket mangporma ti Nuklear a Malayo-Polinesio, ken ti maysa nga "Akinruar" a grupo iti Borneo ken Filipinas. Isuda dua ket tidda dagiti grupo nga addaan kadagiti negatibo a panangipalawag: Ti Akinruar nga Akinlaud a Malayo-Polinesio (Borneo–Filipinas) ket dagiti sasao a Malayo-Polinesio a saan a Nuklear a Malayo-Polinesio; bayat a ti Akin-uneg nga Akinlaud a Malayo-Polinesio (Sunda–Sulawesi) ket dagiti Nuklear a pagsasao a saan a Tengnga–Akindaya a Malayo-Polinesio, nga iti bukodna ket suspeto a grupo. Nupay ti Nuklear a Malayo-Polinesio ket naipalawag idi nga agus-usar iti sintatiko a datos, daytoy ket makabirok iti kalalainganna a suporta manipud iti leksikal a datos.
- Sasao a Borneo–Filipino (tinawtawagan pay iti sasao nga Akinruar nga Akinlaud a Malayo-Polinesio).
- Sasao a Filipino
- Sasao nga Akin-amianan a Filipino
- Sasao a Kalatakan a Tengnga a Filipino (nasuppiatan ti pannakaidasig)
- Sasao a Kalamian
- Abagatan a Mindanao (tinawtawagan pay iti sasao a Biliko)
- Sasao a Sangiriko
- Sasao a Minahasan
- Pagsasao nga Umiray Dumaget
- Sasao a Manide-Inagta
- Sasao a Borneano
- Sasao a Bataniko (mabalin a tagikua ti sasao nga Akin-amianan a Filipino)
- Sasao a Filipino
- Sasao a Nuklear a Malayo-Polinesio
- Sasao a Sunda–Sulawesi, wenno sasao nga Akin-uneg nga Akinlaud a Malayo-Polinesio
- Sasao a Tengnga–Akindaya a Malayo-Polinesio
- Sasao a Tengnga a Malayo-Polinesio
- Sasao a Sumba–Flores
- Sasao a Flores–Lembata
- Sasao a Selaru
- Sasao a Kei–Tanimbar
- Sasao nga Aru
- Sasao a Tengnga a Maluku
- Sasao a Timoriko (tinawtawagan pay iti sasao a Timor–Babar)
- Pagsasao a Kowiai
- Pagsasao a Teor-Kur
- Sasao nga Akindaya a Malayo-Polinesio
- Sasao a Halmahera–Cenderawasih
- Sasao nga Oceaniko (dagiti agarup a 450 a pagsasao)
- Sasao a Tengnga a Malayo-Polinesio
Dagiti nota[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Malayo-Polinesio". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti nagibasaran[urnosen | urnosen ti taudan]
- Fay Wouk and Malcolm Ross (ed.), The history and typology of western Austronesian voice systems. Australian National University, 2002.


text:
UTC+02:00
Ti UTC+02:00 ket panangilasin para iti timbengan ti oras manipud iti UTC iti +02. Iti ISO 8601 ti mainaig nga oras ket naisurat a kas 2018-10-21T10:58:40+02:00. Daytoy nga oras ket naus-usar idiay:
Dagiti linaon
- 1 Kas pagalagadan nga oras (amin a paset ti tawen)
- 2 Kas pagalagadan nga oras (panaglalam-ek laeng ti Akin-amianan a Hemisperio)
- 3 Kas oras a panagin-inut ti lawag (kalgaw laeng ti Akin-amianan a Hemisperio)
- 4 Kas oras ti panagin-inut ti lawag (kalgaw laeng ti Akin-abagatn a Hemisperio)
- 5 Dagiti nagibasaran
- 6 Dagiti silpo ti ruar
Kas pagalagadan nga oras (amin a paset ti tawen)[urnosen | urnosen ti taudan]
Oras ti Tengnga nga Aprika[urnosen | urnosen ti taudan]
- Botswana
- Burundi
- Demokratiko a Republika iti Kongo (akindaya a gudua)
- Lesoto
- Rwanda
- Malawi
- Mosambike
- Abagatan nga Aprika (SAST – Pagalagadan nga Oras ti Abagatan nga Aprika)
- Suasilandia
- Zambia
- Zimbabwe
Kas pagalagadan nga oras (panaglalam-ek laeng ti Akin-amianan a Hemisperio)[urnosen | urnosen ti taudan]
Oras ti Daya nga Europa – Terteritorio nga agpalpaliiw kadagiti pagalagadan ti DST ti Kappon ti Europa[urnosen | urnosen ti taudan]
- Bulgaria
- Cyprus
- Estonia
- Pinlandia (mairaman ti Åland)
- Gresia
- Letonia
- Lituania
- Moldovia
- Romania
- Turkia
- Ukrania
Terteritorio nga agpalplaliiw kadagiti sabali nga pagalagadan ti DST[urnosen | urnosen ti taudan]
Kas oras a panagin-inut ti lawag (kalgaw laeng ti Akin-amianan a Hemisperio)[urnosen | urnosen ti taudan]
Kalgaw nga Oras ti Tengnga nga Europa[urnosen | urnosen ti taudan]
- Albania
- Andorra
- Austria
- Belhika
- Bosnia ken Herzegovina
- Kroasia
- Republika a Tseka
- Dinamarka
- Pransia
- Alemania
- Gibraltar (UK)
- Hungaria
- Italia
- Liechtenstein
- Luxembourg
- Macedonia
- Malta
- Monaco
- Montenegro
- Olanda
- Norwega, mairaman ti:
- Polonia
- San Marino
- Serbia
- Eslobakia
- Eslobenia
- Espania (malaksid ti Is-isla ti Canary)
- Suesia
- Suisa
- Siudad ti Batikano
Terteritorio nga agpalpaliiw kadagiti pagalagadan ti sabali a DST[urnosen | urnosen ti taudan]
Kas oras ti panagin-inut ti lawag (kalgaw laeng ti Akin-abagatn a Hemisperio)[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Ti Libya ket Agsukat ti sona ti Oras, Oras ken Petsa, Nobiembre 10, 2012.
- ^ "Namibia Time Zone - Namibia Current Time - Daylight Saving Time". Timetemperature.com. Naala idi 24 Hunio 2012.
Dagiti silpo ti ruar[urnosen | urnosen ti taudan]
- Midia a mainaig iti UTC+02:00 iti Wikimedia Commons


text:
PAGAMMUAN, nakangeg ni Jessie iti tallo a nagsasaruno a kanalbuong manipud iti salas a kagiddan dagiti makaaliaw nga asug. Kellaat a naiddep ti silaw iti ngatuen ti ridaw.
Nagtaray ni Jessie nga immuneg iti paraangan. Kellaat, nagkanalbuong iti asideg ti ridaw. Simmanengseng ti bala iti lulonanna. Insuyona ti bagina iti kamuyongan.
Bimmales a nagpaputok. Namitlo. Ngem awan ti simmungbat.
Nagpaliiw. Nagari manen ti ulimek!
Iti daya, umas-asideg ti sirena dagiti lugan. Dagiti back-up!
Nakangeg iti ungor ti lugan manipud iti nagkurusan. Timmaray a rimmuar iti inaladan nga agturong iti naggapuan ti ungor. Nakitana ti kutit ti lugan a bimmanesbes nga umadayo nga agpaabagatan. Nagparintuod sa nagpaputok iti namitlo. Rimsik ti metal a simmayagan dagiti bala.
Nagsubli ni Jessie iti inaladan. Nagarudok a kimmamang iti likudan ti balay.
Adda nangegna nga asug iti asideg ti ridaw. Naitimkanna ni Melvin.
Immasideg ni Jessie kalpasan a masiguradona nga awan ti mangpalpaliiw kadakuada.
“Apay, ania ti napasamak?” sinaludsod ni Jessie.
“Namaysaannak ti sinalbag!” kinuna ni Melvin. “Diak napasimudaan a sarsarunnuennak. Naladawen idi makadlawak. Daytoy, pinaleknak. Naimbag ta dinak napuruan…”
Nakalukat ti ridaw ti kusina. Sinapul ni Jessie ti swits babaen ti tulong ti lawag ti selponna.
Sinabat ti bang-i ti pulbora apaman a nakadap-aw iti salas. Naidasay ni Alias Diango iti arsadanan ti agdan.
Nakamulagat ni Diango. Masigurado ni Jessie a pettat ti ipapatayna. Malaksid iti sugatna iti barukong, sinalput pay ti bala ti ulona!
Impalawlaw ni Jessie ti pnagkitana. Naurnos dagiti alikamen iti salas. Naunaan la ketdi ni Alias Diango!
Nakangeg iti asug manipud iti likudan ti agdan. Inwalinna ti kurtina. Ni Ditas, ti asawa ni Boy Kimat!
Nagparintuod ni Jessie iti uluanan ni Ditas. Nasellepen iti dara ti makannawan a barukongna. Impulsuanna. Sibibiag pay.
“Mangegnak, Ditas? Sino ti pimmaltog kadakayo?” sinaludsod ni Jessie.
“N-ni… Boy…”arig-arasaas laengen ti boses ni Ditas. Madamdama, nagsalungayngayen ti ulona.
NABAYAG a minulenglengan ni Jessie dagiti report iti rabaw ti lamisaanna.
Naggapu ti report manipud iti Ballistics section.
Kalibre .45 ti naaramat nga igam iti pannakapapatay da Alias Diango ken Ditas.
Nasarakanda ti paltog ni Alias Diango iti pandag ti punganna. Husto ti suspetsana, saan a ninamnama ni Alias Diango a rauten ni Boy Kimat.
Apay a saan a nagprekusion ni Alias Diango nga isu ti puntiria ni Boy Kimat a patayen gapu iti panangliputna iti gayyemna? Wenno natalged ti rikna ni Alias Diango a saan ida a mabirokan ni Boy Kimat sakbay a makamatan dagiti pannakabagi ti linteg.?
Pinidut ni Jessie ti auditibo ti telepono ket timmawag iti ballistics.
“Pinagdasigyo ti lemma ti bala a naalayo iti bagi ti guardia a pinaltogan ni Boy Kimat iti lemma ti bala a nanggudas kada Alias Diango ken ti kabitna?” sinaludsodna.
“Wen, sir. Sabali a paltog ti naaramat iti Diango slay!”
“Siguradoka?”
“Agpada a kuarentay singko ti paltog a nanggudas iti guardia ken ni Alias Diango ken ni Ditas ngem agsupadi a paltog. Mabasamto ti resulta ti ballistics examination iti reportko.”
“Itedmo kaniak after 10 minutes, okey?”
Nakarenken ti muging ni Jessie a nagliad iti tugawna. Madamdama, simngaw ti sagawisiwna.
Masirib met ni Boy Kimat. Kalpasan ti pananggudasna iti guardia ken panangpaltogna iti asawa ni Mario Corpuz, impalladawna ti paltog sa nangala iti sabali.
Nagsukat iti paltog ni Boy Kimat tapno saan a matuntonan nga isu ti pimmatay kada Alias Diango ken ti asawana!
Ngem nangalaanna iti paltog? Saan a nalaka a mangala iti sabali a paltog uray adda kontakna kadagiti aglaklako iti kolorum nga armas ta nagsawaren dagiti polis a mangbirbirok kenkuana.
Posible ngarud nga adda iduldulinna a bukodna a paltog.
Kasla nagpukaw nga asuk ni Boy Kimat kalpasan ti panangpatayna kada Alias Diango ken Ditas. Adda la ketdi paglemlemmenganna.
Inruar ni Jessie ti bassit a notebookna, inukagna sana binirok ti numero ti selpon ni Carla.
“Sino ba ito?” makaunget ti timek ni Carla. “Ke aga-aga, nang-iisturboka!”
“Ni Lily ti masapulko,” kinuna ketdi ni Jessie. “Pakabirokan kenkuana?”
“Diak ammo, sir. Dina kayat nga ibaga. Nagsuspetsa idi damagek. Ammonan a naglibas ni Boy Kimat.”
“Saankan nga aglibak. Ammokon a nagtarus dita ni Boy Kimat iti karabian ti panaglibasna iti pagbaludan. Agpudnoka laengen no dimo kayat ti maikursong iti pagbaludan!”
Nagulimek ni Carla.
“Ikkanka iti lima a minutos nga agpanunot!” kinuna ni Jessie.
“Okey, sigurado a kaguranak ni Lily ngem diak kayat ti maisagmak,” kinuna ni Carla. “Iti dagusmi ti nagpaknian ni Boy Kimat iti daydi a rabii a panaglibasna. Ngem pimmanawda met laeng ken ni Lily kabigatanna. Dina imbaga no sadino ti nangilemmenganna ken ni Boy Kimat.”
Indisso ni Jessie ti auditibo.Nagliad manen iti tugawna. Nabayag a pinulingling ti panunotna dagiti pasamak.
No kasta, di pay ammo ni Boy Kimat nga adda sabali a karelasion ni Lily. No ammona, bala koman ti impaammalna ken ni Lily.
Ni la ketdi Lily ti nagtaudan ti paltog nga inaramat ni Boy Kimat a nangpatay kada Alias Diango ken ni Ditas. Posible a paltog ni Boy Kimat nga impaidulinna ken ni Lily.
Nakangeg iti tallo a nagsasaruno a tuktok iti ridaw. Ni Andy manipud iti ballistics section. Iggemna ti resulta ti panangamirisna iti lemma ti bala a nanggudas iti guardia ken kada Alias Diango ken Ditas.
Pinalabsan ni Jessie ti report. Uray agdadamo, makitana ti dakkel a naggidiatan ti lemma dagiti dua a bala.
Inruar ni Jessie ti selponna ket binirokna ti numero ti selpon ni Dionie, ti guardia ti M & M Enterprises a pagpapaayan ni Mario Corpuz.
“Dionie, ammomon ti babai a pagpatpatayan ni Corpuz?” inamadna.
“Wen, bossing. Ngem diak pay napennek no isu nga agpayso.”
“Ania ti naganna?”
“Lily, bossing. Kahera iti Hot Stuff. Naminsanen a naitebolmi idi napankami naghapihapi iti Hot Stuff. Daydiay a pammagi, di nakakaskasdaaw a pagpatpatayan ni Corpuz!”
Tinawagan ni Jessie ni Melvin.
“Kayatko ti mapan uminom iti Hot Stuff no rabii, ania, okeyka?”
“Nagsayaaten, bossing. Agunika latta, kinuna ni Melvin.”
“Official business, not pleasure, Melvin,” nagkatawa ni Jessie.
NAGMATTIDER ni Jessie iti ruangan ti Hot Stuff ket inwarasna ti panagkitana. Gumilapgilap dagiti nalidem a silaw. Iti salonan, kumkumpasan dagiti asmang ti naparagsit a tokar manipud iti karaoke. Alas nuebe pay laeng ti rabii ngem naarimbangawen ti aglawlaw.
“Agsinata iti lamisaan. Dika madanagan iti mainommo, siak ti makaammo,” inyarikap ni Jessie ti lima gasut ken ni Melvin.
“Itay pay la a kayat ti karabukobko ti maayusan, bossing,” inrungiit ni Melvin.
“Dinak suroten no pumanawak. Ni Lily ti siputam. Surotem no pumanaw iti klub. Tawagannak iti selpon, okey?”
“Kasanon no kursonadak ti mangitebol, bossing?”
“Makaammoka. Ngem sikan ti agbayad iti mainomna.”
Pinili ni Jessie ti lamisaan nga adda iti suli. Sineniasanna ti serbidor. Nagorder iti serbesa.
“Bakante ni Lily?” inamadna.
“Buenasmo, boss. Kapampanaw ti parokianona.”
Nagsenias ti serbidor. Madamdama, immasideg ni Lily. Napudaw. Gimmitara ti pammagina. Aginakbay ti bangbanglona.
Binagkat ni Lily ti tugaw sa immabay ken ni Jessie. Nagdennes ti takiagda.
Sineniasan ni Jessie ti serbidor ket nagpaala iti inumen ni Lily.
“Pudno ti damag, talaga gayam a nalapsatka,” kinuna ni Jessie.
“Adudan a nangisawang iti dayta,” inkatawa ni Lily.
“Maikamanoakon a nangibalikas?”
“Diakon mabilang!” nagallon ti barukong ni Lily iti panagkatawana.
“Kas ni Mario Corpuz?” kiasla awan aniaman a sinaludsod ni Jessie.
“A-am-ammom ni Mario?” naglumen ti isem ni Lily.
“Agkabarkadakami. Masansan nga ibidbidanaka. Makitak itan nga adda gayam pamkuatanna a mangipasindayag kenka.”
“Dika makitkita a kadua ni Mar no umay ditoy.”
“Ammomon ti napasamak?” binaliwan ni Jessie ti saritaan.
“Ti ania?”
“Napapatay ti asawa ni Mario Corpuz.”
“Sino ti pimmatay?”
“Ni Boy Kimat ti suspetsa. Am-ammom ni Boy Kimat, saan kadi?”
“P-poliska kadi?” immatap ti mata ni Lily.
[ Adda tuloyna ]


text:
Ngarud, maiyaplay iti agdama a kasasaad ken pagturongan ti pagilian dagitoy a panirigan ti biag ni Jonathan Swift. Addan dagiti pagilasinan a daytoy ti inawit ti gimong. Ti gimong a saan nga isu ti inarapaap dagiti mulinaw a puso no di ket kabaliktad ti sensilio.
Maamiris iti agdama a linteg a dagiti dadakkel ken nabileg ket saanda a marikna ti gagem ti pannakaikaro ti nagbasolanda ken pannakailinteg dagiti killo nga aramidda. Siwawayada ketdi nga agpayakpak ken agampayag iti uneg ti selda a kas met laeng ti kinawayada iti ruar ti pagbaludan. Dagiti makunkuna a VIP – very important preso – ket addaan iti bukod a pagtaengan, banag a di mapasamak kadagiti babassit nga umili. Dagiti dadduma, baludda a makunkuna ngem addada met iti ruar ti pagbaludan. Kasano pay dayta nay?
Ayanna kadi ita ti makunkuna a hustisia ti/kadagiti biktimada no adda met gayam lussok iti batog ti maysa a mata ti babai a nagbarabad kadagiti matana? Saan payen a nalimed a lussok no di ket maiparangen ken maipabuyan a kas bunga ti tinninnagan iti kinnarab-as dagiti kappi.
Dagiti laeng makunkuna a nabileg ken addaan iti adu a pirak ti makabael a makaaramid iti pannakapisang iti sapot ti lawwalawwa.
Iti panagbuisan, dagiti babassit ti kakaasi a kasla awananda iti gaway a mapespes, a dida pay laeng naiggaman ti nateggedanda ket kinissayanen ti gobierno. Ngem dagiti dadakkel ti masapulanna ket saanda nga agbuis wenno liklikanda ti agbuis. Dagiti dadduma, dida ideklara ti pudno a sapulda. Iti away, awan gaway dagiti babassit a pagbalinen a kasla pagsungkaan dagiti minasan a saan a mangikaskaso ti kalintegan dagiti nabayagen nga agindeg dita sipud pay idi angged; ukkonenda amin a kinabaknang sadanto met laeng panawan a dida man laeng inkaso ti pakaseknan dagiti inda inagawan. Dagiti dadduma, kimarenda amin a kinabaknang ti baybay wenno burasen amin dagiti corals ken endangered species sada ilako iti ballasiw taaw. Kasta met kadagiti kabakiran nga in-inut nga agpukaw. A, adu pay, saanen a nasken nga inaganan amin ida.
Nabileg a talaga ti addaan iti kuarta. Nabileg ti kuarta ta nagapon daytoy iti mismo a muging ti tao. Nabileg ti kuarta ta isu ti puon dagiti amin a riribuk – money is the root of all evil.
No maminsan, makitatayo dagiti addang a pagturongan ti sabali; ket no maminsan mairayotayo a tuladen met ida ta dayta la ngarud ti agus ti taltaluntonen; ngem iti kanito a maamiris ti dakkel a biddut, nasaysayaat nga agtalinaed lattan a siuulimek, ta ammotayo, nga awan ti anag a matagikua ti lubong ta saan met a maisurot daytoy iti nagkaysa a pagturongan. Ngem dinto pulos a mapunas dagiti tugot iti nagnaan a katapukan.#


text:
San Jose de Buan, Samar
Ti San Jose de Buan ket maysa a maika-4 a klase nga ili iti probinsia ti Samar iti Filipinas.
Dagiti baranggay[urnosen | urnosen ti taudan]
Ti San Jose de Buan ket politikal a nabingbingay iti 14 a barbaranggay.[2]
- Aguingayan
- Babaclayon
- Can-aponte
- Cataydongan
- Gusa
- Hagbay
- Hiduroma
- Hilumot
- Baranggay 1 (Pob.)
- Baranggay 2 (Pob.)
- Baranggay 3 (Pob.)
- Baranggay 4 (Pob.)
- San Nicolas
- Hibaca-an
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Samar". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Samar". Datos ti Populasion ti Ili. Dibision ti Panagsukisok ti LWUA. Naala idi 15 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ilog, Negros Occidental
Ti Ilog ket maysa a maika-2 a klase nga ili iti probinsia ti Negros Occidental iti Filipinas.
Dagiti baranggay[urnosen | urnosen ti taudan]
Ti Ilog ket politikal a nabingbingay iti 15 a barbaranggay.[2]
- Andulauan
- Balicotoc
- Bocana
- Calubang
- Canlamay
- Consuelo
- Dancalan
- Delicioso
- Galicia
- Manalad
- Pinggot
- Baranggay I (Pob.)
- Baranggay II (Pob.)
- Tabu
- Vista Alegre
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Naidumduma ti naangay a regular session itay Martes, Hunio 26, 2007 iti provincial capitol ta daytoy ti maudin a panagtitipon dagiti bokal kas kameng ti Sangguniang Panlalawigan ditoy.
Kalpasan a natratar dagiti nakalanad iti agenda a proposed resolutions ken ordinansa, naisaruno ti programa a panangipaay ti SP iti pammadayaw kadagiti agturpos iti terminoda ken saan a nailayon a kameng ti provincial board.
Nagturpos ti termino da Bokal Anna Liza Europa-Morales ken Bokal Alexander Bistoyong idinto a naarus iti napalabas nga eleksion ni Bokal Chita Cordero.
Segun ken ni Cordero, inaramidna amin a kabaelanna a nagpaay a kas bokal ket dinanto pulos a malipatan ti panagserbina iti provincial board.
Impeksa met da SPM Ronnie Rapanut, Chuchi Purisima, Zuriel Zaragoza, Jose Bunoan, PCL President Robert Tudayan, ABC Federated President ken Ponciano Bagbagen ti panagyamanda iti panagtutunos ken panagtitimpuyogda a kameng ti provincial board iti pannakaipasa dagiti paglintegan para iti pagimbagan dagiti agnaed iti probinsia.
Saan a naituloy ni Bokal Mhel John Verzosa ti panagsaona gapu iti agdarison kenkuana a rikna iti panangpadasna a mangibisik iti pammakadana ken ni “auntie” ken “lola” Cordero.
Saan a nakadar-ay iti session da Congressman-elect Ronald Singson, Bokal Morales ken ni Governor-elect Deogracias Victor “DV” Savellano a nakiatendar iti oathtakingda iti Malakaniang.
Naimbitaran dagiti nadumaduma a head offices tapno imatanganda ti maudi a session ti provincial board.